text:
INCLUDEPICTURE « http://u.jimdo.com/www27/o/sab82ff30b53993fb/img/ibb0da14e6d60d702/1298443823/std/ngo-aba-baturage-ba-nyamasheke-bishimiye-iterambere-umuyobozi-w-akarere-kabo-akwiye-igikombe.jpg » * MERGEFORMATINET
Ngo aba baturage ba Nyamasheke bishimiye iterambere! Umuyobozi w’Akarere kabo akwiye igikombe!
Nitwa Ildephonse KAYISIRE navukiye mu cyahoze ari komini Gisuma, umurenge wa Bushenge hafi y’isoko rizwi cyane ku bazi ahahoze ari Perefegitura ya Cyangugu. Kuba nkoresheje ibyahoze ari amakomine ntabwo ari uko nyobewe ihindagurika ryabayeho ahubwo ndagira ngo nze kubona neza uko nsobanura iyi nyandiko yanjye.
Ikinteye rero kwandikira uru rubuga ni inyandiko umugabo NSEZEYINGOMA YOHANI PETERO aherutse kutugezaho muri ino minsi abantu bamwe bagahaguruka bagahagarara ngo arabeshya! Natangajwe cyane n’uko nta n’umwe wanyomoje avugako akomoka i Nyamasheke! Reka rero njyewe waho mbibwirire ukuri nzi neza.
Mpereye kuri ariya mafoto, bariya bana ni abacu muri Nyamasheke rwose, ushaka kumpakanya azazane akamodoka keza ahagarare ku musozi uwo ariwo wose muri Nyamasheke uretse ku biro by’akarere no kwa muganga, arebe ngo arababona. Nushaka kureba naba se na ba nyina uzitwaze umuzungu, yewe niyo yaba umwe muri ibyo bizungerezi by’I Kigali badasanzwe bazi uzifotorera uko ushaka! Ngo ntabo koko ? Wibwira se ko ba bana b’uducupa ku mihanda ku Gikongoro batakibaho cyangwa ko bahungeswe!
Aho ndagirango mvugire uriya muyobozi wahawe igikombe, ni uko yagiyeho abihasanga. Azakinyweremo rero igikoma ariko yibuka ko na bariya bana bahari batabona n’ibijumba byo gufungura bukeye. Muyobozi w’akarere ka Nyamasheke, va mu biro udateguje, utitwaje Gatarina ngo akubeshye dore ko bamwe banaturanye n’iwabo uze wirebere, ubundi ufate ingamba zo kuzambika bariya bana ndetse uzitwaze imyenda n’amafunguro kuko imfura inyuze aha ni ayariye. Ubundi ubamenyere ejo hazaza kuko gukona ba se ntabwo ari no kuniga abavutse. Sinkubuza kuba warabaye uwa mbere kuberako uzi gukora raporo, ari ko se wabaye uwa mbere urushije nde? Wenda aho ugiriyeho wavuye kuwa 37 ugera kuwa 27 ariko ntabwo rwose uri uwa mbere ntibakakubeshye! “Ngwino urebe” yari intego ya Nyamasheke kandi abari barayishyizeho baregujwe barabirebaga ntibabibone. None wowe ngo gukora ni kare. Iki se dusobanurire! Gukora se umukino wa cache cache duhisha ibiriho bigaragara!
INCLUDEPICTURE « http://u.jimdo.com/www27/o/sab82ff30b53993fb/img/ib7eb4718b94fe3f1/1298444262/std/perezida-paul-kagame-arashyikiriza-umuyobozi-wa-nyamasheke-igikombe-cy-imihigo-ngo-yihutishije-amajyambere-da.jpg » * MERGEFORMATINET Perezida Paul Kagame arashyikiriza Umuyobozi wa Nyamasheke igikombe cy’imihigo: ngo yihutishije amajyambere da !!!
Reka ngaruke iwacu, dore ko ujya gutera uburezi arabwibanza.
Muri Nyamasheke, hari akarengane kadasanzwe kugarije abaturage ku birebana n’amasambu. Ndavuga amazina kuko njyewe ndabazi neza. Umugabo MUSONI ngo wahoze ari umuhungu w’uwitwa BISANANA sous –chef wo ku ngoma ntazi ngo niwe utuza abaturage! Iyo yitsamuye ko inka za se zakandagije ikirenge mu isambu umuntu atuyemo bucya yimutse! Ubwo kandi yiyemerera ko yatsinze komini Gisuma, ubu ariyo yitwa akarere ka Nyamasheke aho yivangiye n’utundi turere. None se muyobozi ibi urabizi ? Uzabaze uwitwa BURUMBUKE Anicet uherutse guhohoterwa agatemerwa ishyamba rye ryiza rikiri rito! Uwo musaza yarihanukiye aravuga ati “ aya ni amateka mabi muraga abanyarwanda”. Ibi nabyibwiriwe na muramu wanjye utuye iInkungu wari wahawe akazi aho hantu ko kubaza imbaho. Yari aziko nyirukumuha akazi ariwe nyirishyamba! Ubwo nyuma yo guhagarika ibyo bikorwa bibisha Kandi abaturage babibwiwe, ntibyabujije ikamyo ya Musoni n’uwo baguze kuzinduka ajya kwikorera imbaho. Ngo we ntiyumva urukiko. Ngo uwo Musoni ahagarikiwe n’umurenge wa Bushenge! Abaturage babanje kurega iyo komini ya Gisuma yabatangiye ibintu, urubanza ruragurwa rurahera, nyuma ihinduka akarere k’Impala. Ubwo umuyobozi wariho Kayitarama Epimaki yakurikije gahunda yari iriho maze agabanya iyo sambu Musoni n’abo baturage. Icyo gikorwa ariko nacyo cyakozwe mu bwumvikane buke cyane kuko hari urubanza mu rukiko. Musoni yigabije aho bari bamuhaye maze aratema ibyarimo byose ararangiza, ahari ibyayi reka sinakubwira…. Ikibi cye ntasubiza aho yasaruye ibindi bihingwa ni uguhindura ibidukikije urusakabuye!
Aho bamuhaye hararangiye none yadukira n’aho abaturage bari bijejwe gusaranganywa n’abayobozi b’akarere k’IMPALA hakaba hashize imyaka irenze irindwi akihafite! Ibi se urabizi muyobozi wa Nyamasheke? Ubu se koko bariya baturage baragushima ? Harya ngo Musoni araburana n’ akarere abaturage akaba aribo bahababarira ? Birababaje!
Ubwo I Shangi naho ngo abana bagomba gusohokera ku mva y’uwahoze ari Rwagataraka iri hagati mu kibuga. Ese we ntiyakwimurwa agashyingurwa ahandi mu cyubahiro nka Mbonyumutwa? Gusa abahanga bahamya ko nta n’umuntu urimo rwari urwibutso gusa. Ubwo kandi ngo umuryangowe uracyifuza n’ahandi! Nyamasheke we!
Ahari iryo shyamba rya Burumbuke navuze ni haruguru y’urwibutso. Muyobozi wa Nyamasheke, urwo rwibutso uraruzi? Abahashyinguye se buriya ni mu cyubahiro koko ? Ese buriya ba nyirabo barishimye ? Ese wazabajije impamvu bariya batashyinguwe I Gashirabwoba mu rwibutso ruzwi ngo bitabweho nk’ahandi.
Ubwo ibyakorewe urw’urwibutso rw’i Gashirabwoba na Theodomiri wenda warabyumvise ariko byo tube tubiretse.
Niko se Muyobozi wa Nyamasheke ? Wabonye aho umuntu atiza amabati atari ayo ku nzu ye ? Ubu se nta rubanza rumeze rutyo uri kuregwa muri Nyamasheke aho Theodomiri yatije amabati avuye ku nzu y’umuturage ? Kuki se nibura batatije iyo nzu aho gusakamburira uwo muturage. Ndatunga agatoki wowe genda urebe.
Ni he handi se umuntu yigirira Fondasiyo bugacya yubatswemo n’undi muntu. Si muri Nyamasheke! Uti si ku bwanjye! Nibyo ariko ibi byose birakureba.
Reka manuke gato. Wabonye uko gacaca zagenze! Ese uriya mugore Beyatirisa uvuga ko ari intumwa y’ubuyobozi si uwo muri Nyamasheke ? Ese ibyo gutema abana ngo byitwe ko genocide ikomeje ntiwabyumvise ? Ese uko yabeshyeye abantu ku mugaragaro ntiwabimenye? Ese nawe wemera ko nta nyangamugayo ziba muri Nyamasheke ku buryo bitabaza izindi nkiko ? Niba ari ibyo ukaba utegeka inkundamugayo gusa se ukaba uwa mbere ute? Egera uwo mugore akubwire icyo yishingikirije nibiba ngombwa ashyikirizwe ubuyobozi.
Niko se muyobozi, abayobozi b’amashuri bajyaho bate ? Ese iyo ikigo cyari icya mbere kibaye icya nyuma iwawe I Nyamasheke wumva biterwa n’iki ufata izihe ngamba? Ngwino urebe. Nawe ubutaha nuba uwanyuma tuzakwibazaho, uretseko n’ubundi bagushutse ugifite ibyo gukemura.
Iyo ubaze ahantu higanje amarozi ni muri Nyamasheke. Aho bafite ubwoba bwo gufungwa niho. Nonese ni uwa mbere muri byose ? Tubwize ukuri uri uwa mbere mu ki ?Reka nsimbukire gato ku matora, ubundi mbe nkuretse. Ubwo muvuga ngo ni Rukokoma wanditse ibya Yohani Petero. None se tubaze umugabo Rutagambwa utari se wa Kagame ukuntu bamuzereranye ngo agende avugako yavuye muri PSD asigaye ari muri FPR. Ese ibyo urabizi ? Uri se mu babatumye! Tuvuge se umusanzu mwasubije abantu bandikiye Kagame ko bawutanze ku gahato! Niko wambariza Gatarina ubwo yatorwaga niba bitarabaye ngombwa ko bakura uwitwa Kamatali Patricia mu bitaro ngo agende yegura avuga ko atagishaka gutorwa!
Ngo abihayimana nibo banditse ibi bintu. Uzazenguruke Nyamasheke yose uzasanga umupadiri wenda uzi ko nuru rubuga ruhari ari mbarwa. Umupadiri cyangwa se undi muntu ubigishije ukuri kwambaye ubusa atera kangahe ?
Kuba umupadiri yarashinze urubuga ntibivuga ko ashyigikiye ibyo abantu bandika kandi ubu njyewe wandika ndi umuporo. Ikome ikinyoma kirimo ureke padiri.
Udukosa ni twinshi muri Nyamasheke. Ambura ririya kote umanuke wumve uko akarengane kameze bikubeshya. Wenda uzaba umuyobozi mwiza simbizi, ariko ibyo uriya muvandimwe yanditse ntabeshya, amafoto ni ayiwacu n’ushaka n’amazina ya bariya bana wayabona ni uko wenda ababyeyi babo bafungwa.
Reka ndangize nifuriza umuyobozi wa Nyamasheke gukomera kuri kiriya gikombe akagihabwa koko agikwiye kuko intera iracyari ndende. Ikindi kandi na Mukamurenzi yarabitsindiye kubera kurusha abandi kwiruka ariko ubu sibyo anyweramo niba akinariho kuko ntakivugwa!
PS. Abazantuka kuri iyi nkuru byaba byiza munsanze mu rugo nkabasobanurira n’ibyo mbuze uko nandika kuko iminota iranshiranye, sinzagaruka mu mugi vuba. Ubwo rero ushobora kuzata igihe. Icyakora niba ufite igitekerezo cyubaka wakigeza ku bandi basomyi. Niba utuye heza ntugirengo n’abandi ni uko. Ingurube ibyimbye itama ….
Mugire amahoro


c: text/html

text:
Nk’uko bikunze kugarukwaho na benshi, Gusomana ni kimwe mu bigira umumaro mwinshi , uretse mu mubiri nk’uko byagaragajwe, usanga ari na kimwe mu bituma kandi abantu basomanye barushaho gukundana no gukumburana buri gihe, kuko iki gikorwa kiba cyanejeje umubiri n’ibyiyumvo by’abagikoze, aha rero akaba ariho benshi bibaza ngo ese kuki mu madini n’amatorero bya gikirisitu usanga babuza urubyiruko rwabo gusomana nyamara mugihe nabo umubiri wabo ukora neza, ukeneye kwishimisha ndetse nabo bakeneye gukunda no gukundwa.
Ibibazo bibaza gutya bikunze kugaragara cyane ku rubyiruko rumaze kugera mu kigero cy’i myaka hagati ya 16 na 35 , babitewe no kubona bagenzi babo basomana, bisanzuranaho ndetse bishimishanya uko bashatse, bigatuma nabo rero bashaka kwinezeza. Nyamara koko si bibi n’umubiri urabikenera ariko ijambo ry’Imana niryo rivuga ngo byose turabyemererwa ariko siko bitugirira umumaro , hari ubuzima umu kirisitu agomba kubamo butandukanye n’ubw’abatizera kubw’inyungu ye no guhesha icyubahiro Imana ye, bugatuma abasha gutandukanya umumaro nyawo ikintu runaka kimufitiye , ari nawo utahungabanya umubano we n’Imana.
Nyamara ariko n’ubwo tubona gusomana nk’igikorwa kimwe birakwiye ko tumenya ko gusomana ari igikorwa kidatangirira mu gusomana nyir’izina cyangwa ngo abe ariho kirangirira.
Inzira gusomana binyuramo n’amaherezo yabyo ku bakundana .
Ku ba kristu benshi Iyo mugitangira gukundana muba mutinyana mugahana intoki mukuramukanya kwanyu, Uko mukomeza guhura mugenda mutinyukana, mukaba mwahoberana nabwo harimo intera hagati yanyu mbese ntimwegerane. Mukwandikirana ubutumwa kuri telefoni, mutangira kwandika ngo Bzzz mugusoza bisobanura ngo Bisou \ kiss, cyangwa ukabivugira kuri telefoni ariko mutarebana .Iyo muhuye, mugendana ushaka ko mwatemberana mufatanye mu biganza, mwatandukana ukihandangaza ukamusoma ku itama ariko ufite ubwoba ko atabibona neza. Kuko agukunda nawe abura imbaraga zikubwira nabi n’ubwo mwese muri abakirisitu kdi umutima ugukomanga ko Atari byiza.
Iyo ubashije ku musoma ku itama aba ari urufunguzo rwa byose, kuko uba urarikiye noneho byibuza kuzaba intwari ukamusoma ku munwa , aha umutima nawo uba ukwemeza ko ari ubugabo uzaba ukoze.
Igihe mubigezeho mukurikizaho gusomana ku munwa akanya gato cyangwa mugatindana. Bavandimwe nshuti dukwiye kumenya ko Imibiri yacu atari ibiti ahubwo ikora uko yaremwe , mugihe ugeze kuri iki kigero akenshi ubwenge buba bukubwirako uri intwari ,ariko imbere y’Imana uba urimo kugana ahantu habi cyane utazabasha kwikura, ariho kurimbuka.
Uko murushaho kwiyumwanamo ni nako hazakurikiraho Gukorakorana , mu mugongo, mu misatsi ,ku mabuno.. ni muba mwiherereye kubera wa munyenga murimo muzisanga mwafunguye ibifungo b’Imyambaro yanyu yaba ishati n’ipantaro, mugasambana mutabiteguye bivuye ku kantu gato gusa ko gusomana. Ibyo rero birangizwa no kurira mukibuka ko muri abakozi b’Imana nyuma.
Icyo Ubuyobozi bw’amatorero bushingiraho mu kubuzanya gusomana ku rubyiruko no Ku Batarashakanye
Nyuma yo gusobanukirwa n’ibi byavuzwe haruguru, bagendera ku kuri kw’ijambo ry’Imana kuvuga ngo:
• Byose turabyemererwa ariko siko bitugirira umumaro ( 1 korint 6 :12)
• Nti muri abanyu ngo mwigenge, kandi abari mu butware bwa kamere ntibanezeza Imana (abaroma 8 :8-11)
• Imibiri yanyu ni insengero z’umwuka wavuye ku mana ( 1 korint 6:15)
• Irari riratswita rikabyara icyaha , icyaha nacyo kikabyara urupfu (Yakobo 1 :15)
• Ikindi ntago umubyeyi abona ibintu nk’umwana, ntago yakureka ngo ujye mu muriro uwureba
N’ubwo wowe wumva ntacyo bitwaye cyangwa wabasha kwirinda, menya ko “ Umutima w’umuntu urusha ibintu byose gushukana, kandi ugira indwara ntiwifuze gukira, Bibiliya ikomeza ivuga ngo Ni nde ushobora kuwumenya uko uri ? Njye Uwiteka ni njye urondora umutima nkawugerageza ( Yeremiya 17 : 9-10 ).
Emerera Uwiteka azagushoboza kudakora ibyo abandi bakora, n’ubwo bifitiye inyungu umubiri, ukwiye kubibonamo igihombo kubwo kunezeza umwami wawe Yesu kristo ube nka Pawulo aho agira ati « Nyamara ibyari indamu yanjye nabitekereje ko ari igihombo ku bwa kristo, ndetse n’ibintu byose mbitekereza ko ari igihombo kubw’ubutunzi butagira akagero , aribwo kumenya Kriso Yesu, ku bw’ uwo nahombye ibyanjye byose ndetse mbitekereza ko aria mase kugirango ndonke kristo….( abafiripi 3 :7-11). Ernest RUTAGUNGIRA

robotstxt: allowed

filter: keep


text:
Biragoye cyane kuba umuryango wabona umwana ngo ubure kubona impinduka mu mubano hagati y’abashakanye ni yo mpamvu ari byiza kandi ari ingenzi cyane ko buri umwe yitondera kandi akitegurana ingamba zifatika ivuka ry’umwana kuko nihatabaho kwitegura, uyu mwana ashobora kuvuka bamwishimiye ariko akaba ikibazo mu mubano w’abashakanye.
Urubuga enfant.com ruratubwira ko n’ubwo kunguka umwana ari ibyishimo mu muryango ariko hari na bimwe bihinduka ibibazo :
– Inshingano ziyongereye ku bashakanye
– Amasaha y’umubyeyi w’umugore cyane cyane aragabanuka.
– Akenshi iyo umwana akiri muto, umugore ni we yitaho cyane ku buryo umugabo aba atakitabwaho nk’ibisanzwe.
– Rimwe na rimwe umugore ntararana n’umugabo we ahubwo afata ikindi cyumba n’uruhinja mu minsi ya mbere akimara kubyara.
– Igikorwa cyo gutera akabariro kiba gihagaraye kugeza nibura ku byumweru bitandatu nk’uko abahanga mu by’ubuzima bw’abagore babitangaza, kubera ko umubiri w’umugore wabyaye uba ugifite imvune n’ubumuga by’umubiri ndetse n’ubwonko.
– Umugabo atangira kugirira ishyari umwana wavutse kuko aba abona atagihabwa umwanya aba yifuza kandi yigeze guhabwa mbere y’ivuka ry’uwo mwana.
– Kuba umugore ahora ateruye umwana we maze ibyo yakoreraga umugabo we akabiharira umukozi.
– Kuba umugore atakizi kwiyitaho, asigaye arangwa n’umwanda ku mubiri no mu myambaro ye. Urugero ; Yuzuye ibyo yagaburiye umwana ku myenda yambaye n’indi myanda ashobora kuba yamusize…
– Kuba mu buriri, umugore yararaga yegeranye n’umugabo we bagapfumbatana none umwana akaba asigaye abarara hagati ku batagira agatanda gato k’uwo mwana cyangwa n’abakagira umugore akarara abyuka buri kanya ajya kumwonsa.
Sabrina Bauwens umwe mu bahanga mu buzima bw’abashakanye avuga ko “Gusubira ku murongo k’umugore umaze kubyara bisaba ingufu zihanitse cyane cyane izo mu bwonko. Ntibyoroshye ariko ni byiza kandi birakwiye ko agaruka ku murongo w’umugore mu rugo vuba. Umwana ni ngombwa kandi ni umugisha kumubona, ariko nabwo niba umugore ashaka ko umwana yaba ibyishimo ku muryango wose, umugore yagombye kutibagirwa na rimwe umugabo we ngo amurutishe uwo mwana.”
Uyu muhanga akomeza agereranya ukuvuka k’umwana nk’ibisanzwe. Nta muntu ujya witegura gushinga urugo atifuza kandi atishimiye no kuba umubyeyi kandi nta mashuri abaho ahugura anasobanurira abitegura kuba ababyeyi impinduka bagiye guhura nazo kugira ngo bazitegure.
Ubuzima ubwabwo ni ishuri ni byiza kuba wakwitwara neza mu bigeragezo byose wahura nabyo nk’uwubatse urugo afite intumbero nzima.
Munezero Martin ni Umwanditsi w’Ikinyamakuru Umuryango. Yatangiye gukorera iki kinyamakuru muri Nzeli 2014.
Imbuga nkoranyambaga ze:
Instagram:Martin Promoter
Facebook:Munezero Martin
Twitter :Martin Promoter


text:
Abakobwa kimwe n’abahungu bakunda gusomana, ariko wari uzi ko abakobwa bakunda uburyo bwo gusomana bumwe kurusha ubundi? Si uguhuza iminwa gusa ahubwo hari amwe mu mabanga yo gusomana buri mukobwa arota ijoro n’amanywa kuba byibuze umunsi umwe yasomwa muri ubwo buryo.
. Uburyo wasomamo umukunzi wawe akanezerwa bidasanzwe
. Nusoma umukobwa mukundana muri ubu buryo ntazigera akwibagirwa
. Ubu buryo bwatuma wigarurira umutima w’umukunzi wawe akajya ahora agutekereza
Ariyo mpamvu hano kuri iwaculive.com twabateguriye bumwe mu buryo 5 bwo gusomana buri mukobwa yifuza kuzakorerwa byibuze rimwe mu buzima bwe.
Kumusoma mu mvura:
Imvura itangiye kugwa, aho kugira ngo utwikire umukobwa yere kunyagirwa, zamura umutwe we, umurebe mu maso maze umusome byimbitse. Uko muri gusomana, gerageza kumutsa imisatsi ye n’ikiganza kimwe, ikindi kiganza kimufashe mu manyungunyungu, ugerageza kumuterura. Buri mukobwa yifuza ibintu nk’ibi kandi Nubimukorera azumva ameze nk’uwageze mu ijuru kandi ari mu biganza byawe.
2. Kumusoma umwegetse ku rukuta:
Abakobwa bakunda gukora imibonano iyo harimo akantu k’ingufu, no gusomana nuko. Uburyo bwo gusomana, muterure umwegeke ku rukuta n’imbaraga maze umusome byimbitse, ariko ukomeza kumutsindagira ku rukuta, amaguru ye atandukanye winjijemo ayawe ariko acyambaye imyenda, ukomeze kumusoma. Ibi ni ibintu atazibagirwa mu buzima bwe.
3. Kumusoma murimo gutongana:
Murimo gutongana ku bintu bitagenze neza, yakurakariye cyane. mwegere ufate ibiganza bye, azagerageza ku kurwanya cyangwa ku guhunga yibwira ko ugiye kumugirira nabi. Mufate umwiyegereze maze umusome, ubukana yari afite buzahita bucururuka bube zero kubera kumusoma, komeza umusome nk’iminota igera ku icumi mbere y’uko umuryamisha ku gitanda. nubikora neza azamara imyaka 5 atongeye kugutonganya.
4. Kumusoma uturutse inyuma:
Mwegere uturutse inyuma mu gihe atatekerezaga ko waba uhari. Musome ku ijisi, ku matama mbere yuko ahindukira ngo akubone neza. Abakobwa benshi bakunda gusomana bitunguranye, ariko bikore neza utazatungurwa mbere. Ibi byakorwa neza mu gihe umutunguye arimo gutekereza cyane, ukamusoma uturutse inyuma umufashe mu manyungunyungu. ku musoma gutyo bizamushimisha, amaboko yawe amufashe azatuma yumva nta cyamuhungabanya igihe cyose muri kumwe.
5. Kumusoma mu ruhame/imbere y’inshuti zawe:
Uburyo bwo gusomana mu ruhame nti bivuze mu nsengero cyangwa amahuriro ayo ariyo yose, ahubwo ni ahantu abandi bantu bashobora kubabona. haba mwasohotse muri resitora cyangwa se ahantu hari abantu benshi. Mubwire ahaguruke mbere yuka amenya ko ugiye kumusoma imbere y’imbaga y’abantu. Birushaho kuba byiza inshuti zawe zihari cyangwa bamwe mu muryango wawe. Bizatuma yumva ashyigikiwe, ejo hazaza hameze neza igihe cyose muzaba muri kumwe.


text:
YOU MUST BE REGISTERED AND LOGGED TO CONTINUE
FORGOT YOUR DETAILS?
lnkoni ya Yaya
By: Kibondo Editions
Ni igitabo cyo gukundisha abana gusoma ikinyarwanda ariko kinigisha kumenya gukorera igikwiye.(Positive discipline) Kigenewe abana bari mu kigero cy'imyaka 7 kugera kuri 12.
Muri ikigitabo abana banezezwa n'inkuruya Muhoza. Muhoza yangaga gukina n'abandi bana yabaga ari ku ishuri cyangwa murugo. Ababyeyi be ndetse na mwarimu barahangayika cyane. Bukeye bamujyana kwa muganga ngo barebe indwara arwaye. Muganga ababwira ko Muhoza ari muzima. Nuko muganga amaze guhendahenda Muhoza amenya impamvu Muhoza adakunda gukina n'abandi bana


text:
Ni igikorwa cyabaye hifashishijwe ikoranabuhanga kubera ibihe isi irimo by’icyorezo cya Covid-19. Icyo gikorwa cyitabiriwe n’abanyarwanda basaga 70 batuye muri Nigeria, Burkina Faso, Niger na Chad.
Ambasaderi w’u Rwanda muri Nigeria, Stanislas Kamanzi, yashimiye abitabiriye iki gikorwa, kuko biri muri gahunda yo gukomeza ibikorwa byo kwibuka biteganyijwe mu minsi ijana uhereye tariki ya 7 Mata.
Yagize ati “ Turakomeza guha icyubahiro inzirakarengane zishwe zizira ko ari Abatutsi. Turakomeza kandi kuzirikana ububi bwa Jenoside n’ingengabitekerezo yayo, ari nako twiyemeza kuyirwanya buri wese ku giti cye, mu miryango yacu ndetse n’aho tubarizwa hose, haba mu mirimo yacu ya buri munsi ndetse n’aho dutuye.”
Ambasaderi Kamanzi yavuze kandi ko ari inshingano y’abanyarwanda bose gukomeza kurwanya abahakana n’abakwirakwiza ingengabitekerezo ya Jenoside, cyane cyane mu kumenyekanisha mu buryo busesuye ingingo zikubiye mu Mwanzuro w’Inama Nkuru y’Umuryango w’Abibumbye wo ku 21 Mata 2020 watowe n’ibihugu byose, wemeje ko umunsi wa 7 Mata uharirwa kuzirikana kuri Jenoside yo muri 1994 yakorewe Abatutsi, kuko ari bumwe mu buryo bukomeye bwo guca intege abayihakana n’abayipfobya.
Yagize ati “Muri ibi bihe byo kwibuka dusabwa gukomeza kuzirikana igihango cy’ubumwe dufitanye ubuziraherezo nk’abanyarwanda. Niyo ngabo twikingiza ku bashaka gukomeza kuduca intege no gutambamira intambwe tugezeho mu kubaka igihugu twisangamo twese kandi gifite agaciro”.
Senateri Prof. Jean Pierre Dusingizemungu, inzobere mu bushakashatsi burebana na Jenoside yakorewe Abatutsi, yatanze ikiganiro cye cyibanze ku ngingo yo kwibuka nk’umusingi ukomeye wo kwiyubaka no kubaka Igihugu.
Yibanze cyane cyane ku mateka yaranze jenoside n’ukuntu abanyarwanda bagiye bayikuramo buhoro buhoro, binyuze mu kwishakamo ibisubizo.
Senateri Dusingizemungu yibukije abitabiriye uwo muhango, ko kwibuka ari igikorwa cyo guhumuriza abacitse ku icumu rya Jenoside yakorewe Abatutsi.
Hashize ibyumweru bibiri u Rwanda rwinjiye mu minsi ijana yo kwibuka Jenoside yakorewe Abatutsi, yatangiye tariki 7 Mata 1994. Muri uyu mwaka, u Rwanda ruribuka ku nshuro ya 27.


text:
Mu kuganira na Pacifique w’I Muhanga ufite imyaka 14, akaba yorora ingurube n’inkoko hamwe na Clarisse w’i Musanze ufite imyaka 12 worora ihene n’inkoko, batubwiye ubumenyi bungukira mu bworozi. Aha twabakusanyirije bune muri bwo.
- Umenya gufata inshingano no gukoresha igihe neza
Bombi ni aborozi bakaba n’abanyeshuri. Bavuga ko kuba aborozi byatumye biyumvamo inshingano zo kumenya ibijyanye n’ubworozi ari izabo. Ibyo kandi babikora babifatanya no kwiga, aho bavuga ko bibasaba gupanga neza gahunda z’umunsi ku buryo nta kimwe kibangamira ikindi. Ibi bituma bakoresha igihe neza. Clarisse ati: “Ubu mba mbizi ko ndava ku ishuri nihuta, nkasubiramo amasomo yange nkanagaburira amatunga yange. Ibyo bituma menya gukoresha igihe neza.”
- Umenya kubaza amakuru y’ibyo utazi
Ngo kubaza amakuru ku byerekeye ubworozi, byatumye Pacifique na Clarisse bagira akamenyero ko kubaza ibyo baba batazi. Pacifique ati: “Ubu ku ishuri iyo ngize icyo ntumva neza, sintinya kubaza mwarimu wange cyangwa bagenzi bange kugirango bansobanurire neza.”
- Butuma umenya kwihangana
Pacifique ati: “Hari igihe navuye ku ishuri nsanga igisiga cyatwaye imishwi yange. Numvise mbabaye cyane, ariko icyo nagombaga gukora icyo gihe ni ukwihangana.” Ngo ibi kandi binagufasha mu buzima busanzwe igihe uhuye n’ikibazo ukamenya kwihangana, ahubwo ugaharanira gushaka igisubizo.
- Bukwigisha gukoresha neza amafaranga
“Kubera korora, namenye kwizigamira.” Uyu ni Clarisse uvuga ko ngo iyo yagurishije itungo rye akabona amafaranga amenya kuyizigamira. Ngo aba ateganya ko itungo rye rishobora kurwara akariguriramo umuti, cyangwa se ngo ateganya kuzaguramo irindi tungo. Ibi binatuma adasesagura, akamenya icyo akwiriye kuyakoresha.


text:
Byari bimenyerewe cyane ko imvugo «Uwiba ahetse aba yigisha uwo mugongo» ikoreshwa mu muco nyarwanda hagamijwe kugaragaza ko inshuro nyinshi habaho uruhererekane rw’imico n’imyitwarire hagati y’umubyeyi n’umwana we; ubu noneho Kaminuza ya Prague yo mu gihugu cya Tchèque yashyize ku mugaragaro inyigo ifitanye isano ya bugufi n’ibyo umuco nyarwanda wari usanzwe wemeza.
Mu nyigo yakozwe n’iyi kaminuza ku ruhererekane rw’imyitwarire mibi hagati y’ababyeyi n’abana babo yagaragaje ko umugabo ufite se wigeze guca inyuma umugore we, aba afite amahirwe menshi yo guca inyuma umufasha we, ibi rero bifitanye isano n’uruherekane rw’ingeso hagati y’umubyeyi n’umwana we, uretse ko ubu bushakashatsi bwagaragaje ko uru ruhererekane rw’ingeso mbi rutagaragara hagati y’umukobwa na nyina.
Jan Havlicek, umushakashatsi wayoboye ikorwa ry’iyi nyigo yatangaje ko abahungu bakura bitegereza cyane ibibera iruhande rwabo, ibyo babonamo inyungu cyangwa se bidafite icyo bibamariye, akenshi ba se akaba aribo bafatiraho ingero mu byo bazakora mu minsi iri imbere byaba bibi cyangwa se ibyiza.
Hakorwa iyi nyigo, abantu bashakanye(bashyingiranywe) bagera kuri mirongo inani na batandatu, babajijwe ibijyanye n’amasano n’imyitwarire byabo hagati y’ibitsina bitandukanye, ndetse babazwa aho imyitwarire yabo ihuriye n’ingeso mbi z’ababyeyi babo.
Ubu bushakashatsi bwaje kugaragaza ko abagabo n’abagore bagira ibyifuzo byabo mu mibanire yabo n’abandi, ndetse n’uburyo bagaragaza amarangamutima yabo butandukanye; byagaragaye ko umugabo aba yifuza gukorana imibonano mpuzabitsina n’abantu batandukanye mu gihe umugore we aba yifuza kubona umugabo umwitaho kandi ubera umubyeyi mwiza abana be.
Aba bashakashatsi bakomeza bavuga ko imwe mu mpamvu zitera abagabo kubeshya bagamije guca inyuma abo bashakanye ari uko baba bifuza kuryamana n’abantu batandukanye, mu gihe abagore bo kubeshya babiterwa n’uko badashimishwa n’abagabo babo.
Ikorwa ry’iyi nyigo ryari rigamije by’umwihariko kugaragaza uruhererekane rw’ingeso mbi hagati y’umubyeyi n’umwana we nk’uko abayoboye ubu bushakashatsi babitangaje.
Video Abakobwa Beza
Umwana wabonye se aca inyuma nyina nawe aba afite ibyago byinshi byo kuzabikora.
Byari bimenyerewe cyane ko imvugo «Uwiba ahetse aba yigisha uwo mugongo» ikoreshwa mu muco nyarwanda hagamijwe kugaragaza ko inshuro nyinshi habaho uruhererekane rw’imico n’imyitwarire hagati y’umubyeyi n’umwana we; ubu noneho Kaminuza ya Prague yo mu gihugu cya Tchèque yashyize ku mugaragaro inyigo ifitanye isano ya bugufi n’ibyo umuco nyarwanda wari usanzwe wemeza.
Labels: urukundo


text:
Pasika n’iki? Reka mvuge ibintu bitatu, twese dukeneye kumenya no kwibuka. Icyambere, Pasika yerekana uburyo Imana iba iri kumwe natwe. Abantu bamwe bizerera mu Mana nkaho ari satellite izenguruka mu kirere, ireremba hejuru y’Isi aho iba itureba twese n’amatsiko menshi.
Imana ivugwa muri bibiliya si uko imeze. Kuri Noheli tubona urukundo rw’Imana ku bantu, ku buryo rwatumye yohereza umwana wayo Yesu kristo. Ariko kuri Pasika tubona neza uburyo urwo rukundo rw’Imana rwatumye yongera kugenda. Ubundi
Yesu yamanutse ku Isi ku bw’ibyaha byacu ngo aducungure, ariko icyo gihe yaragambaniwe, inshuti ze ziramusiga ziragenda, arakubitwa, aratotezwa.
Yesu ntago yaje ku Isi nk’icyamamare cyangwa ikirangirire kiza kikamara iminota ibiri ahantu hanyuma kikurira indege kigasubirayo ako kanya. Rero Yesu tumufata nka Emanweli (Emmanuel), aribyo bisobanuye ngo “Imana iri kumwe natwe”, (Matayo 1:23).
Yesu kristo yapfanye ububabare bwinshi kandi ashingurwa nabi huti huti. Ibi byose bitwibutsa ko dufite Imana, yohereje Yesu akaza akavukira mu muryango ukennye, akadupfira abanje guca mu bubabare bukabije kandi bw’igihe kinini.
Niba utarizera Yesu, noneho Imana iguhamagariye kumumenya. Kandi nabwo niba umwizera komeza ugume muri we. Mu ngorane zose uhura nazo, Yesu aracyari kumwe nawe. Kandi mu byo turimo byose aba ahari, no mu biduhangayikishije aba ari kumwe natwe.
Icya kabiri, Pasika igaragaza uruhare rw’Imana kuri twe. Amakuru meza ku bukristo nuko Imana yakoze byinshi kuri twe, yaje iruhande rwacu mu buzima burimo umwijima, kandi hari icyo yabukozeho.
Pasika n’uburyo Imana yaje mu buzima bwacu bubi bwanduye kubera ibyaha, kugirango ibuhindure ibugire bushya. Urwo ruhare rw’Imana mu guhindura ubuzima bw’abantu ni urupfu rwa Yesu Kristo.
Mu rupfu rwa Yesu, yatsinze icyaha, amadayimoni, ndetse yatsinze n’urupfu.
Pasika tuyibona mu bice bibiri. Igice cya mbere n’ishyingurwa rye, naho igice cya kabiri naho tubona ku cyumweru Yesu yazutse.
Iki rero n’igihamya cyuko Yesu Kristo ataheranywe n’urupfu ahubwo yararutsinze. Mu gupfa kwe, urupfu rwapfuye.
Niba utizera Yesu, iyi niyo mpamvu ukwiye kumwemera, yaratwitangiye ku bw’amakosa n’ibyaha byacu, aremera arababazwa aratubambirwa ku musaraba.
Icyanyuma nuko Pasika nyayo, Imana iraduhamagarira kuyikorera.
Rero njyewe nawe Imana iradushaka ngo idukize ibyaha, kuko iki nicyo gihe cyo kumenya imbaraga, urukundo, umunezero, amahoro n’ibyiringiro by’izuka rya Yesu Kristo. Ubu n’ubutumire bwa Yesu Kristo bukeneye igisubizo giturutse kuri njyewe nawe.
Rev Canon J John wasobanuye ibi byose, asoza abwira abantu kwemera Pasika ndetse bakizerera muri yo. Ati mureke ubutumwa bwa Pasika Yesu yadufiriyeho akazuka atsinze urupfu bubane namwe mubyo mukora byose.
Rev Canon J John asoza agira ati, mbashishikarije kwakira Yesu Kristo cyangwa kongera gushyimangira ukwemera kwawe kuri we dusenga rino sengesho.
“Yesu warakoze kubwo kumpfira ku musaraba. Nizeye ko uyu munsi uri muzima kandi uri umwami Imana. Mbabarira ibyaha byanjye byose, ubihanagure uhereye ku bibi byose nakoze kuva kera. Mbohora ku byahise, mwuka wera ngwino mu buzima bwanjye, mpa imbaraga, amahoro no kuba hamwe nawe. Mfasha guhera uyu munsi ngukurikire. Nsenze iri sengesho mu izina rya Yesu. Amen”


text:
Amashuri yigamo abakobwa arasaba ubufasha
Amwe mu mashuri yigamo abana b’abakobwa yatangiye gusaba ubufasha inshuti n’abavandimwe kugira ngo azibe icyuho cy’igihombo batejwe na Covid19.
Padiri Nsabimana Evariste uyobora Groupe Scolaire Marie Reine iri mu Ruhengeri, ku wa 25 Ukwakira yasinye itangazo risaba ababyeyi ibikoresho by’umurengera, abana babo bazitwaza baje ku ishuri.
Ibintu bitishimiwe n’ababyeyi baharerera abana, byiyongera ku mafaranga y’ishuri nayo bishyura bibagoye.
Bamwe mu babyeyi batashatse ko dutangaza amazina yabo kubera umutekano w’abana babo, bagize bati “Tugomba kuzana Matela (imifariso), impapuro, tukarenzaho n’amafaranga y’utuntu twinshi bahora basaba abana, ayo mafaranga ntaho tuzayakura.”
Ababyeyi banavuze ko imirimo yapfuye kubera Covid19, bityo bakaba bafite impungenge ko bamwe mu bana batazagaruka ku ishuri kubera ibyo basabwa.
Amashuri y’i Kigali nayo ntiyorohewe
Urwunge rw’amahuri rwa Lycee Notre Dame de Citeaux de Kigali narwo rwitabaje abarwizemo, ngo barwunganire mu kubona imifariso (matelas), isimbura ishaje, abanyeshuri baryamagaho.
Ibyo byabaye mu gihe Minisiteri y’uburezi yari imaze gutangaza ko amashuri agiye kongera gufungura imiryango, nyuma y’igihe gisaga amezi arindwi, afunzwe kubera icyorezo cya Covid-19.
Ese abayobozi b’amashuri babivugagaho iki?
Mu kiganiro na Integonews.com Umuyobozi w’iri shuri Sr Helene Nayituriki, yavuze ko ishuri ayoboye bahisemo kwitabaza inshuti n’abanyeshuri bahize, kugira ngo ababyeyi ntibavunike cyane.
Mu kiganiro kirambuye na Sr Helene Nayituriki.
Intego: Mwatubwira uko mwiteguye kwakira abanyeshuri nyuma y’igihe kinini amashuri yarahagaze kubera icyorezo cya Covid-19 ?
Sr Helene Nayituriki:
Kugeza uyu munsi ibibazo dufite urebye n’ibya Rubanda rwose, Lycee Notre Dame de Citeaux yiteguye kongera kwakira abana b’abanyeshuri, ni urugamba buri wese agomba kurwana, akishakira ibisubizo nk’intore, ahatari ibisubizo akishakira inzira kugira ngo abibone, gusa twe turiteguye.
Intego: Mufite amafaranga yo gukemuza ibibazo ahagije?
Sr Helene Nayituriki:
Yego nta mafaranga dufite, kandi tubabajwe no kubona ibyo abana bazarya, ariko twizeye ko ababyeyi bazishyura amafaranga yo kubatunga, kuko ibibazo byabaye iby’abantu bose muri rusange, kandi iyo ufite umwana witegura no kumurera, naho izindi ngamba zose dusabwa twaraziteguye.
Intego:
Ni iki mwabonye nk’imbogamizi?
Sr Helene Nayituriki:
Imbogamizi twahuye nazo ni nk’iz’abandi bose, ni ubukene kuko muri iyi minsi Covid-19 ibintu byarashize, ibyari gutunga abana bagiye tumaze kubirangiza, ibindi byari bihari twarabitanze kugira ngo bidapfa ubusa, hanyuma ababyeyi nabo hari abatakaje imirimo, ni ikibazo abantu bibaza ngo ese ababyeyi bazashobora kubona amafaranga yo gutunga abana babo, leta nayo yatakaje byinshi mukutwitaho ndanayishimira, kuko ikintu cyatumye abanyarwanda badapfa umugenda, nuko ibyo yaritunze yabikoresheje kugira ngo dushobore kubaho, aha rero buri wese agomba kurwana intambara, hanyuma kugira ngo binadufashe kunganira leta, kugira ngo abana bazige, barye bike ariko babeho.
Intego:
Hanze aha haravugwa ibibazo by’abana babakobwa, batewe inda zitateganijwe, ndetse bikanavugwa ko hari abamaze gutakaza icyizere cyo gusubira kumashuri, mu kigo muyobora gisanzwe kinarererwamo abana b’abakobwa, hari abahuye n’iki kibazo? Ese mwiteguye kubafasha gute? muzabakira?
Sr Helene Nayituriki:
Dufite inshingano zo kutagira uwo dutererana, ntabwo iyo umuntu agize ikibazo atereranwa, aramutse aje atwite uyu munsi ndibaza ko utareka ngo age guhangana no kwiga no gutwita, ibibazo byose turabibona, ariko amaze kuruhuka ndavuga kubyara, yaza kwiga. Nubwo gutwita muri ubwo buryo atari byo twifuza, izo ngamba zose zirahari kandi nta muntu uhutajwe ngo nuko yabyaye, ngo nuko yatewe inda.
Intego:
Muri Lycee Notre Dame de Citeaux,haravugwa ikibazo cy’Imifariso idahagije,
Ese iki kibazo hari aho cyaba gihuriye n’ingaruka zituruka ku cyorezo cya Covid-19?
Hari ubukanguramabaga bwo gusaba abahize kubagoboka
Sr Helene Nayituriki:
Icyorezo cya Covid-19 nta muntu n’umwe kitahungabanyije, ubusanzwe muri Notre Dame nta mwana n’umwe wazanaga matela, nta mwana wazanaga za kupakupa, amafaranga twasabaga ababyeyi nubwo hari abavugaga ngo ni menshi, niyo make kuko hari abatanga nk’ayo bakanabategeka kuzana n’ibyo byose.
Rero matela twari dufite zarashaje kandi umwana agomba kuryama neza no kurya neza, Kugira ngo ashobore no gukora neza, rero twari kugikemura muri uyu mwaka uri hagati ndetse unashize, hanyuma ntibyadukundira kubera ibi bibazo byavutse.
Rero twigiriye inama twitabaza abahize, n’ababyeyi bashobora kutwunganira, ariko abo bana bagashobora kuryama neza kandi biri gukorwa, aho bazageza ubwo sakindi izaba ibyara ikindi.
Intego:
Kuki iki kibazo kitagiye mu nshingano z’ababyeyi basanzwe barerera muri iki kigo?
Sr Helene Nayituriki:
Twanze kurushya ababyeyi kandi tuzi neza ibibazo bafite, twajyaga kubishyiraho itegeko ariko noneho ibihe turimo biragoye, gusa twagiriye impuhwe ababyeyi, niyo mpamvu twitabaje abahize n’abandi babyeyi bitanze kandi turabashimira.
Turashimira abamaze kwitanga kuko muri matela 400 zikenewe izigera ku 150 zikaba zimaze kuboneka kandi ngo hari icyizere ko n’izindi zizaboneka.
Ubusanzwe urwunge rw’amashuri rwa Lycee Notre Dame de Citeaux de Kigali rufite ubushobozi bwo kwakira abanyeshuri 800.
Ubukangurambaga bwo gusaba abahize gufasha barumuna babo kubona matera, hakaba harifuzwaga 400, zisimbuzwa izishaje, aho ikigo cyo kivuga ko gifite izigera kuri 400 zisanzwe zibitse mu gihe izo zaboneka icyibazo cy’uburyamo ku banyeshuri cyaba gikemutse.
Ange Adeo M. Assoumpta


text:
Gisagara:Bishatsemo ibisubizo biyubakira uruganda rutunganya ibigori
Yanditswe na NSHIMIYIMANA EMMANUEL
Abaturage bo mu tugari tugeze Umurenge wa Mamba wo mu Karere ka Gisagara, barishimira ko kwibumbira muri Koperative KOJYAMUJYI byabafashije kongera umusaruro w’ibigori, banavanamo ubushobozi bwo kwiyubakira uruganda.
Bavuga ko kwibumbira hamwe byatumye bashobora kwitabwaho bakabona imbuto ku gihe, ndetse bagafashwa mu bikorwa bibafasha guhinga kinyamwuga, ari byo byavuyemo uruganda rutunganya ibigori bikavamo kawunga, ndetse rukanagurisha ibigori hirya no hino mu gihugu.
Rwamakuba Jean Damascene, utuye mu Murenge wa Mamba mu kagari ka Muyaga, avuga ko uruganda bungutse rwababereye igisubizo kubera impamvu nyinshi.
Aganira n’Imvaho Nshya yagize ati “Kwishyira hamwe tugahinga ibigori ni byo byatumye tuva no muri aka kandare k’inzara ishinze, kuko twunguka ubumenyi bwo guhinga neza ibigori ndetse tugahabwa imbuto nziza n’ifumbire kandi ubu dufite n’uruganda rudufasha gutunganya umusaruro.”
Uyu muturage kimwe n’abandi baganiriye n’Imvaho Nshya bemeza ko uruganda rwababarereye igisubizo cyo kubona isoko ry’umusaruro wa Koperative.
Kizanye Alphonsine, yagize ati “Uruganda ruradufasha cyane kuko dusarura tukajyana ku ruganda bakazaguha amafaranga cyangwa kawunga, mu gihe twabonaga kawunga yavuye kure ariko natwe ubu ujya ku ruganda wayishaka bakayiguha.”
Kabayiza Jean Claude, umucungamutungo w’uruganda rw’abahinzi b’ibigori ba Mamba, avuga ko kugeza magingo aya bafite abanyamuryango 4080 baboneka mu tugari twose tugize umurenge wa Mamba.
Kabayiza avuga ko muri iyi koperative habonekamo abagore 2000 ndetse n’abagabo 2080, ubu bakaba bageze kuri byinshi birimo kuvugurura ubuhinzi umusaruro ukiyongera, ari byo byatumye bagera ku rwego rwo gutungunya umusaruro.
Ati “Ubu umunyamuryango ashobora kuzana amafaranga akabona akawunga kimwe n’uko yazana ibigori akazatwara akawunga akeneye, inzira zose turazikoresha.”
Kabayiza kandi avuga ko kugeza uyu munsi uruganda rwafashije abahinzi kubona isoko ry’umusaruro, dore ko ngo bafite ibigori byiza bituma babona amabaruwa menshi y’abasaba kugura imbuto, ku buryo batabura isoko ry’imbuto n’iry’akawunga.
Umuyobozi w’Akarere ka Gisagara Rutaburingoga Jerome, na we agaragaza uru ruganda nka kimwe mu bigaragaza iterambere ry’ubuhinzi mu Karere, ndetse akanashimira abaturage nk’uko na Minisitiri w’ubuhinzi aherutse gushimira abahinzi b’ibigori ba Mamba ku bw’imbuto y’ibigori bagurisha abandi bahinzi b’ibigori mu Rwanda, mu gikorwa cyo gutangira icyumweru cyahariwe Girinka, cyabereye mu Murenge wa Mbamba.
Yagize ati “Mamba turabashimira ko mwabaye indashyikirwa muri iki gihembwe k’ihinga gishize aho na Minisitiri w’ubuhinzi yabigarutseho avuga ko ibigori mwejeje byabaye ibya mbere ku rwego rw’igihugu, natwe turabashimira uburyo mwabihinze neza.
Uburyo mwabifashe neza yarantumye ngo nzababwire muzakomereze aho, mukozemeze mukorane n’inganda bibafashe gukorana n’abashoramari batandukanye, kugira ngo mukire.”


text:
Politiki ya FPR= Gutagangaza abaturage, nta kindi !
Inzego z’ibanze zikomeje kurenganya abaturage zakagombye kurengera. Nk’ubu koko ubutegetsi butegeka abaturage guta inzu zabo, udusambu twabo…ntaho berekera, buba bushaka kugera kuki ? Naragenze ndabona! Ngaho namwe nimwisomere uko uyu muturage avuga akababaro ke n’abaturanyi be !
Nitwa Nzabandora J. Ndi umwe mu baturage b’umudugudu wa Mukimba wo mu kagari ka Kibingo, umurenge wa KARAMA, mu Karere ka Huye mu ntara y’Amajyepfo. Nkaba mbandikiye rero mbagezaho agahiri n’agahinda twebwe abaturage bo mu mudugudu wa Mukimba dufite twatewe n’ubutegetsi bwirirwa budutera sentiri no kutwicisha inzara rugeretse.
Mu minsi ishize abategetsi b’ akagari ka Kibingo batubwiye ko bahawe amabwiriza n’abategetsi b’Umurenge wa Karama ko tugomba kuva aho dutuye mu mudugudu wa Mukimba bidatinze. Twabaye nk’abakubiswe n’inkuba kuko ntabwo twasobanuriwe impamvu tugomba kuva ahantu twavukiye yewe n’abakurambere bacu bavukiye. Nta gikorwa cya kijyambere bavuga kizakorerwa muri uyu mudugudu bashaka kutwirukanamo. Nta mpungenge ko hari ibirwara bishobora kutwibasira cyangwa se ngo tuvuge ko hari ubwoba bw’uko ubutaka bwatwarwa n’imivu bishobora kugira ingaruka ku bahatuye. Uyu mudugudu uri ahantu hitaruye kandi hera cyane ibihingwa ngandurarugo nk’ amasaka, ibishyimbo, amashaza ndetse n’igihingwa ngengabukungu cy’ikawa. Impamvu rero tugomba kuvanwa mu byacu shishi itabona ntituyizi dore ko twabwiwe ko tuzaguranirwa ubutaka ahandi tukaba twarategereje tugaheba kandi tudasiba kotswa igitutu n’abategetsi b’akagari n’umurenge ngo nitwimuke. Ubu bamwe bagiye kwaka amacumbi mu yindi midugudu igize akagari ka Kibingo nka Nyesonga na Zaga, abandi berekeza mu tundi tugari tugize umurenge wa Karama nabo baka amacumbi.
Ubu ntabwo ari ubwa mbere tubuzwa epfo na ruguru ku butaka bwacu, dore ko hashize imyaka irenga itanu umudamu witwa TWAYIGIZE Marie Jeanne utegeka umurenge wa Karama atanze amabwiriza atubuza gukoresha amasaka twihingira ibyo twayakoreshaga ku zindi ngoma zabanjirije iya Kagame. Ntawemerewe kwenga ikigage cyangwa urwagwa byakoreshwaga mu makwe, gupima ngo ubone agafranga ko kwikenura cyangwa kujyana abana mu ishuri. Uyu mugore avuga ko ikigage ari umwanda ngo tugomba kunywa izipfundikiye. Ikibabaje nuko nta n’uruganda batuzaniye rwo gutunganya izo zipfundikiye ziva ku masaka. Ikindi kitubabaza ni ukuntu usanga mu yindi mirenge duturanye nk’uwa Huye na Ngoma bapima ibigage bakanabikoresha mu minsi mikuru. Uyu mutegetsi rero ntabwo yahagarariye aho kuko yanatubujije kwihingira ibijumba ngo aha tuzatungwa n’ibigori n’imyumbati, ngo ibijumba ni umwanda da none ubu inzara ikaba itumereye nabi.
Ngayo nguko rero ubu turiho duterwa sentiri n’abo bategetsi , inzara nayo ntitworoheye ariko icyo nsaba abasomyi b’iyi nyandiko yanjye ni uko buri wese yatekereza hagize uza akamubwira ko agomba kuva mu nzu ye, mu isambu ye cyangwa se akakubuza kurya ibyo wihahiye kubera ko bitameze nk’ibyo arya, murahita mwumva uko tumerewe maze mudusengere ngo Nyirijuru adutabare amazi atararenga inkombe. Uwiteka abarinde.
J. Nzabandora
Ibyo amazuru biracyabaho !!!!!!!! (lundi, 16 avril 2012 01:29)
Ndashaka kubwira uyu wanditse 1 na 2 ko bibeshya cyane kuko ari kuvuga ngo abasa n’ingagi babamare murwanda abantu bajye baza kubisurira basanga ari beza.
1.Icyambere abasuru urwanda benshi bazanwa n’ingagi ntabwo ari amazuru asongoye baza kureba kuko ntiwasura icyo ufite.
2.abandi basura u Rwanda baza baje kwigurira amabuye n’ubwo mubohereza kungufu gusura uduhanga( twinshi muri two n’utwa abahutu ). Nubwo ntahandi kwisi bibaho no mumuco wakinyarwanda bikaba ari kirazira mwe nti mubura kwanika uduhanga twabatabarutse ngo mubone ibyo mucuruza? Yewe rwanda ngo bateguye genocide uwayiteguye n’uwari uzi icyo izamumarira kandi akaba ari kuyibyaza umusaruro. Kuri byose birababaje ariko abantu nkawe bagifite ibitekerezo by’amazuru isi iri gutera imbere aho umwirabura asigaye ayobora igihugu cy’igihangange kwisi mwe mutera inyuma ngo bamwe bafite amazuru nk’ayi ingagi abandi bagite amazuru asongoye nkay’inzoka ukagirango hari icyindi cyiyavamo cyitari ibimyira asyigawe!!!!!!!! Ngaho nimurate muhereye kuri l’home mince de kigali mugire kubandi nababwira iki gusa icyo mugayira njye si uburebure bwe! si namazuru ye n’umutima wa kinyamaswa umutuyemo nkuwo mwe mufite utamenya ko umuntu ari umuntu.
Nahogutabarwa (dimanche, 15 avril 2012 16:26)
Mbega igihugu cy’amarira n’imiborogo!Ese maye ni aho bisigaye bigeze.Ni Ahimana koko!
cc (dimanche, 15 avril 2012 09:09)
Mukulikire neza ngo yamapeti yaba agiye kuviramo bamwe ikibazo !!! uhereye kuwayatanze !
girimana (dimanche, 15 avril 2012 05:51)
attn: KIZITO MIHIGO. wari warabwiye abantu ko ushaka kuba umuririmbyi wa Nyagasani/Imana.
Waratubeshye ! Ibuka, Aliko wigorama.
Gusenga samoko (dimanche, 15 avril 2012 02:29)
Nyuma yiminsi ibiri icyunamo cyirangiye ejo Padili Obardi azaturira igitambo cyamisa i Gikondo Padili icyo abakristu tugusabye ko wareka kutwigisha ibyabahutu nibyabatutsi ubitubwira buri munsi twarabirambiwe igisha kwivanjiri wasomye kagame hamwe na komisio ze mugende
ukuli (dimanche, 15 avril 2012 02:27)
Ijwi rya rubanda rirabogamye.niritirinda rizagwa mumutego wo kuba radio yabahzanguni!riracyafite amahirwe kuko rigitangira rishatse ryagera ikirenge mucya za BBC na Voa icyo abanyarwanda bakeneye nukuli kutabogamye, sukutwereka ko abatutsi cg abahutu ari beza cg babi.gusa kugeza ubu ijwi rya rubanda ndiha 60kwijana ntako ritagira,ariko ni aharyo kugena niba rizamanuka rikajya munsi yumurongo cg niba rizakosora na duike tutagendaga neza,rikajya ejuru
kuri 37 wiyise « MURAVUMBA » (dimanche, 15 avril 2012 00:40)
Niba 11yavuze aramaze ou au cas contraire va te faire foutre.Muzajya mushotora abahutu nibabasubiza ngo mama ganjyewe;murababaje mumenyeko imiyoborere yanyu iri kujyana URWANDA muyindi guerre civile voire même un autre génocide
IJWI RYA RUBANDA RYAKUYE AGAHU KUNNYO (samedi, 14 avril 2012 23:25)
Banyarwanda niba utumva ijwi rya Rubanda (Live) ushobora kuba waracikanwe. Mukanya numvaga ikiganiro kivuga ibya KAYUMBA NYAMWASA. Ikibazo ni iki?
ESE KAYUMBA NYAMWASA KUKO ARWANYA KAGAME BIVUGAKO ABAYE UMWERE? AHAAA! IYUMVIRE. Ikindi nuko IJWI RYA RUBANDA rihamagarira abantu: HUTU-TUTSI-TWA – ABANYARWANDA BOSE kurangiza 2012 UKULI KUGIYE HANZE, uwateje Jonoside agaragaye, KANDI AGASHYIKIRIZWA UBUTABERA. Ese murabyumva mute?
Nimwumve IJWI RYA RUBANDA.
BANYARUBUGA (samedi, 14 avril 2012 23:15)
Ubabariye umukene aba agurije
Uwiteka
Na WE azamwishyurira ineza ye.
Imigani 19:17
Ntukarenganye umukene kuko ari
umukene,
Kandi ntukarenganye indushyi mu
manza,
Kuko UWITEKA azababuranira,
Kandi ababarenganya azabanyaga
ubugingo bwabo.
Imigani22:22-23
Ntugashingure imbago zerekana
imbibi za kera,
Kandi ntukarengere mu mirima
y’impfubyi,
Kuko UMURENGEZI wabo akomeye,
Azakuburanya ababuranira.
Imigani 23:10-11
Ntukiratane iby’ejo,
Kuko utazi icyo uwo munsi
uzacyana.
Imigani 27:28
Uha abakene ntazakena,
Ariko ubirengagiza azahaga
imivumo myinshi.
Imigani 28:27
Week end njema rafiki zangu!!!!!!!!!!!!


text:
Mu bihugu bimwe na bimwe, nta mwuga ubaho wiyubashye kurusha kwigisha. Bamwe bakunda kvuga ko kubona abana bato bakura mu myigire no mu gihagararo bishimishije ariko iyo wagize uruhare muri iyo mikurire bigatera kumva utewe ishema n’urubyiruko rw’ahazaza.
Abarezi ni bamwe mu bantu utabona uwo ubasimbuza muri sosiyete, ndetse bafite imbaraga mu kugena uko igihugu kizabaho.
Inzira yose binyuramo kugira ngo ugire abarimu beza n’uburezi buhamye ihera mu mashuri nderabarezi (TTC) kuko nizo zakira abarangije abanyeshuri barangije icyiciro rusange cy’amashuri yisumbuye (S3). Kugirango abarezi beza bazaboneke, guhera mu mwaka w’amashuri wa 2020, Minisiteri y’Uburezi ibinyujije mu Kigo cy’Igihugu gishinzwe guteza imbere uburezi (REB) yahinduye icyerekezo aho abanyeshuri bashoboye, babahanga kandi babishaka aribo boherezwa mu mashuri nderabarezi.
Kugirango abo banyeshuri bategurwe neza, integanyanyigisho y’amashuri nderabarezi yaravuguruwe kugirango babone ubumenyi buhagije mu isomo, uko baritanga kandi bagire ubushobozi bwo gukomeza amashuri mu rwego rwisumbuyeho. Amashuri nderabarezi azagenerwa ibikoresho bigezweho by’ikorabuhanga ndetse icyumba cy’ubushakashatsi muby’indimi nacyo kizahabwa ibikoresho bihagije.
Mu rwego rwo gukomeza gufasha abanyeshuri biga mu mashuri nderabarezi, Leta y’u Rwanda izajya ibitangira 50% by’amafaranga y’ishuri kandi nibarangiza amashuri yisumbuye bazajya bigisha imyaka itatu, hanyuma bahabwe inguzanyo yo kwiga muri kaminuza, Ndetse abarangize kaminuza bigishe imyaka itanu mu mashuri yisumbuye nyuma bahabwe inguzanyo yo kwiga icyiciro cya gatatu cya kaminuza.
Uko mwarimu ari gufashwa mu kazi bakora.
Abarimu bo mu mashuri abanza n’ayisumbuye bari gukora cyane kugirango ireme ry’uburezi ryifuzwa rigerweho. Leta nayo yiyemeje gukomeza kubafasha binyuzwe mu mishanga itandukanye harimo 10% Leta iherutse kongera kumushara w’abarimu bigisha mu mashuri abanza n’ayisumbuye mu bigo bya Leta ndetse nibifashwa nayo, ibyo bikaba byaratangiye muri werurwe 2019. Ibyo bikiyongera k’Umwarimu Sacco, icumbi rya mwarimu ndetse n’inka zihabwa abarimu. Ibyo byose bikorwa hagamijwe gushyigikira mwarimu mu kazi akora, Leta izirikana ko imibereho mwiza ya mwarimu itanga umusaruro mwiza mu kazi ko kwigisha.
Kugirango umwuga wo kwigisha uryohere abawukora, kuzamurwa mu ntera kwa barimu kuzitabwaho, aho bazajya bashyirwa mu byiciro bigendanye n’ubunararibonye bwabo ndetse no guhanga udushya. (Junior, Senior, Master) kandi mubijyanye n’inguzanyo, abashaka gukomeza kwiga uburezi Leta izajya ibaha amahirwe kimwe nkabiga amasomo ajyanye n’ubumenyi n’ikoranbuhanga.
Uburyo bushya bw’ishyirwa mu myanya kw’abarimu
Mbere ishyirwa mu kazi ry’abarimu ryakorwaga n’uturere gusa, kandi ntabushobozi buhagije uturere twari dufite mu kumenya icyerezo cy’Igihugu mubijyanye n’amasomo y’ubumenyi n’ikoranabuhanga. Ishyirwa mu myanya ry’abarimu ryatezwa imbere habayeho ubufatanye mu gushaka abarimu bashoboye kugirango hirindwe ruswa cyangwa ibindi bibazo mu kubaha akazi. Byongeye kandi urugendo rwo kubashyira mu myanya rwatwaraga igihe kirekire ndetse no gusimbuza umwarimu nabyo bigatwara igihe. Mugushyira mubikorwa icyemezo cy’inama y’abaminisitiri kubijyanye n’ishyirwa mu myanya ry’abarimu, Minisiteri y’uburezi ibinyujije mu kigo cy’igihugu gushizwe guteza imbere uburezi (REB) yakoze amahugurwa ndetse n’ubusesenguzi mubijyanye nuko hanozwa itangwa ry’akazi ry’abarimu mu mashuri abanza n’ayisumbuye ndetse no mu mashuri y’ubumenyingiro.
Nyuma yisesengura, REB yateguwe ndetse itanga ikizamini cy’akazi cy’abarimu ku itariki ya 10 Ukuboza 2019 ku cyiciro cya mbere, aho abakandida 717 aribo babashije gutsinda ikizamini cyo kwigisha mu mashuri abanza naho abakandida 3056 nibo babashijie gutsinda ikizamini cyo kwigisha mu mashuri yisumbuye. Ariko kandi abatsinde nibake ushingiye kumubare w’abarimu bakenewe mu mashuri abanza n’ayisumbuye. Kubw’iyo mpamvu ningombwa ko hakorwa ikindi kizamini ku cyiciro cya kabiri kugirango haboneke abarimu bahagije ndetse n’imyigire y’abana igende neza.
Nkuko intego ya mbere y’ishyirwa mu myanya ry’abarimu ari ukubona barimu bashoboye mubyo bize, niyo mpamvu mu cyiciro cya kabiri cy’ibizamini usaba akazi agomba kuba azi neza ibyo yize ndetse niyo yaba atarize uburezi uwo uzahabwa amahirwe yo gukora ikizamini, natsinda azahabwa amasezerano y’akazi mu gihe runaka ndetse ahabwe amahugurwa mubijyanye n’imyigishirize.
Ibi byerekana ko gushyira imbaraga mu guha akazi umwarimu uzi neza ibyo yigisha aribyo bizateza imbere igihugu cyacu.
Umwuga wo kwigisha uzakomeza kwitabwaho ndetse n’abawurimo bazakomezwa gufashwa kugirango batange umusaruro ukenewe mu burezi. Amashuri makuru naza kaminuza zizakomeza gutanga abarimu bashoboye duhereye kuri kaminuza y’u Rwanda ishami ry’inderabarezi nayo yasabwe gutegura abarimu nyabo bazi neza ibyo bize kugirango bazajye kwigisha mu mashuri yisumbuye.


text:
Abagore bakomeje kwihangira imirimo babikesha amahirwe igihugu kibaha
Yanditswe na admin
Nyuma ya Jenoside yakorewe Abatutsi mu 1994, Leta y’u Rwanda yafashe iya mbere mu gukangurira abagore gutinyuka bakihangira umurimo, na bo bakagira uruhare mu kwiteza imbere no guteza imbere igihugu, kuko igihugu cyari gitangiye kwiyubaka no guhangana n’ingaruka za Jenoside.
Gahunda ya Guverinoma guhera mu 1994 kugeza ubu ishyira imbere iterambere ry’umugore mu Rwanda n’ikerekezo 2020 na 2050 yatangiye gutegurwa no kunozwa, igaruka kuri iri hame na gahunda y’imbaturabukungu EDPRS 1, iya 2 n’iya 3 yatangiye gutegurwa, igaruka kuri iryo hame ry’iterambere ry’Umunyarwandakazi.
Abagore bagiye bafashwa gutinyuka bakihangira imirimo ariko byahereye ku gufasha abagore guhindura imyumvire bagatinyuka na bo bakumva ko bashoboye.
Musabyimana Prudencienne, umuboshyi n’umuhanzi w’udushya mu birebana n’imitako itegurwa mu byumba by’uruganiriro ndetse akadoda amasakoshi, ni rwiyemezamirimo ukomoka mu murenge wa Kinyinya, mu karere ka Gasabo uvuga ko ubu buboshyi bufite aho bumukura naho bumwerekeza mu iterambere.
Musabyimana avuga ko igitekerezo cyo kuboha cyamujemo ashaka guhangana n’imibereho. Agira ati “Nasanze muri iki gihe mu buzima busanzwe igihe umuntu arangije kwiga kubona akazi biba bitoroshye. Ni bwo nagize igitekerezo cyo kwihangira umurimo wabasha kumfasha kuko naje kubona gushaka akazi bitanyorohera”.
Ubusanzwe Musabyimana ngo akunda ibintu by’ububoshyi aboha za napero akoresheje koroshi. Mu iterambere avuga ko anoza akazi ngo byatumye umwe mu mushinga wafashaga abana b’imfubyi umuha akazi. Ibi byatumye arushaho gukomeza kwiyungura ubumenyi mu birebana n’imyuga, yiga imashini zidoda imipira y’abanyeshuri bo mu mashuri abanza n’ayisumbuye, ndetse rimwe na rimwe akabona isoko ku bigo bimwe na bimwe cyangwa ku babyeyi babishaka.
Akomeza avuga ko uretse ibi, agenda akora udushya ku buryo akora amwe mu masakoshi yakundaga kuboneka aturutse mu bihugu bya Kenya na Uganda. Avuga ko ariko atabakopeye ahubwo ko akora ibyiza kubarusha. Akomeza avuga ko hari icyo ububoshyi bumaze kumugezaho. Ati “Icyo bimaze kungezaho ni uko mbasha kwishyurira abana amashuri, mfite abana babiri barangije amashuri yisumbuye”. Uretse ibi, ngo mu kwezi hari ubwo akunze kutajya munsi y’amafaranga y’u Rwanda ibihumbi 150 ndetse rimwe na rimwe akayarenza.
MUKAGAHIZI ROSE


text:
Nkundabose N Patrick wahoze muri Alarme Ministries ubwo yabaga mu Rwanda,yasohoye indirimbo ye nshya ‘Amaraso ya Yesu’ yo kuramya no gusingiza imbaraga z’amaraso ya Yesu .
Nkundabose N Patrick utuye mu Gihugu cya Suede iyi ndirimbo yayikoranye n’umuramyikazi witwa Keila atangira avuga ko hariho imbaraga ziba mu maraso ya Yesu mugenzi we Keila mw’ijwi ryiza agashimangira ko hariho gukira kuva mu maraso ya Yesu.
Bati ” Hariho agakiza kavuye mu maraso ya Yesu,…hariho kunesha kuvuye mu maraso ya Yesu,… “
Nkundabose N Patrick yavuze ko iyi ndirimbo yayanditse asaba Imana gutanga intsinzi mu bihe bikomereye isi, irimo ubutumwa buvuga ko hari imbaraga mu maraso y’Umwami Yesu kandi amaraso azahora akiza.
Muri iyi ndirimbo akomeza ashimangira ko hari imbaraga ziva mu maraso ya Yesu ndetse no gukira biva mu mu maraso y’Umwami Yesu Kristo.
Igitekerezo cyo gukora iyi ndirimbo cyashibutse ku nyigisho y’umushumba wigishije ku mbaraga ziri mu maraso ya Yesu maze Patrick arafashwa ahitamo kubinyuza mu ndirimbo kugira ngo isi yose yumva agaciro k’amaraso ya Yesu.
Reba iyitwa Ndi Umuhamya Patrick Nkundabose yashyize hanze kuwa 30 Ugushyingo 2020 ivuga ishimwe kuri Yesu ku bw’imirimo itangaje yakoze ku buzima bwe.
Nkundabose N Patrick mu gihe amaze mu muziki amaze gushyira hanze indirimbo enye n’izindi ebyiri zikiri gutunganywa. Avuga ko agihura n’imbogamizi zo kubona aho akorera indirimbo ziri mu njyana ya Kinyafurika mu gihugu atuyemo.
Asaba Itorero kumushyigikira mu murimo akora w’ivugabutumwa rinyuze mu ndirimbo no gusura urubuga rwe rwa Youtube ” NKUNDABOSE PATRICK” aho anyuza indirimbo ze no kumukurikira ku mbuga nkoranyambaga ze.
Umva indirimbo Amaraso ya Yesu ya Patrick Nkundabose ft Keila unayisangize inshuti n’abavandimwe kugira ngo umurimo urusheho kwaguka.


text:
Abahanga mu ikoreshwa ry’ibyuma byo kwa muganga bisuzuma ubuzima bw’umuntu nka ‘scanner’ bahamya ko guca mu cyuma bikurura ingaruka nyinshi harimo no kurwara kanseri, bagatanga ihumure ko hari ubwirinzi bwateganijwe mu rwego rwo gukumira izo ngaruka. Ni mu gihe hari bamwe mu baturage bavugako bitewe impungenge nuko ngo bigabanya iminsi yo kubaho .
Hirya no hino mu gihugu usanga ku bitaro bitandukanye hari abaturage bagana serivisi zo kwivuza, zirimo n’izo guca mu byuma bireba mu mubiri imbere.
Iyo uganiriye na bamwe mu bahabwa izi serivisi, bavuga ko baterwa impungenge n’amakuru bumva ko ngo iyo umuntu aciye mu cyuma nka scanner ashobora gukuramo izindi ngaruka zirimo nko kugabanya iminsi yo kubaho cyangwa kurwara kanseri. Icyakora bakifuza ko ababisobanukiwe babaha amakuru nyayo kuko babyumva nk’ibihuha.
Umwe mu baganiriye n’Umuryango yagize ati " Numva bavuga ngo iyo umuntu aciyemo niko iminsi ye igagabanuka, nanjye nagiciyemo kenshi bakambwira ko iminsi nari kubaho igenda igabanuka, ubwo rero abantu bose bahamya ko kiriya cyuma ari kibi igihe cyose ugiciyemo ngo niba wari ufite mirongo itanu hagenda havaho umwe umwe ahubwo nk’abaganga babitubwiraho niba hari ingaruka bigira bakajya batugabanyiriza inshuro ducamo."
Dr Sendegeya Augustin, Umuganga akaba n’umuyobozi mukuru w’ibitaro bya kaminuza bya butare CHUB avuga ko koko izi ngaruka zishobora kubaho biturutse ku mirasire y’ibi byuma, icyakora agashimangira ko kwa muganga haba hari uburyo bwizewe bwateganyijwe mu kuzikumira.
Yagize ati "Birumvikana rero ko iyo mirasire yitwa Rayonku kigero runaka ishobora kwangiza ibice bimwe by’umubiri, uturemangingo igahindura imikorere yatwo ikaba yatera indwara ya kanseri, ni ukuvuga ko mu mubiri haba hagiyemo imirasire myinshi.
Mujya mwumva ibyo bita ingufu za nuclear, iyo habayemo gusohoka ku iyo mirasire myinshi ikajya hanze icyo gihe iba yateza ibibazo bikomeye cyane. Ariko nabamara impungenge ko iyo mirasire dukoresha aba ari mike cyane ku buryo itateza ikibazo.
Hari n’ubwirinzi tugira aho tubikorera tugerageza ku buryo ya mirasire ikomeze iri muri cya cyumba imbere, abadamu batwite nabo ntabwo dukunze kubikora kuko tuba dufite impungenge zuko hari ikibazo yagira ku mwana atwite, ndetse no kubana bakiri batoya dufite uburyo tubikora tukabakingira, tukabafotora gusa mu magambo make iyo mirasire nibyo ishobora kuba yateza ikibazo iyo ikoreshejwe ari myinshi.
Kuba bavuga ko bigabanya iminsi yo kubaho ndumva nabyo tubyitaho hagamijwe gukumira izo ngaruka navuze haruguru. "
Inzobere mu buzima zishimangira ko guca mu cyuma, ari bwo buryo bwizewe bufasha umuntu kumenya neza indwara ziri mu mubiri we, zirimo nk’izo mu mara yo mu nda, umuvuduko w’amaraso, diyabete, kanseri, koroha kw’amagufa, indwara zo mu mutwe nk’ibibyimba, impyiko, n’izindi.
INKURU YA: Iradukunda Yves
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Ni kenshi abakuru bakunze gutunga urutoki abakiri bato mu kwangiza ururimi, by’umwihariko abahanzi bakurikirwa na benshi biganjemo abakiri bato n’urubyiruko.
Mu Rwanda rwo hambere hari ibiribwa n’ibinyobwa bimwe na bimwe byaharirwaga abagore n’abana, bigafatwa nk’ikizira ku bagabo. Nyamara bimwe muri byo uyu munsi hari abagabo wabyima mukabipfa.
Rutare, ni kamwe mu dusantere Akarere ka Gicumbi kavuga ko kazagira umujyi wunganira umurwa mukuru wako, hakaba hitaruye cyane umuhanda wa kaburimbo werekeza i Byumba, aho umuntu uva i Kigali akatira mu kuboko kw’iburyo yerekeza ku kiyaga cya Muhazi.
Buri wa Gatanu w’icyumweru cya mbere cy’ukwezi kwa munani, u Rwanda rwizihiza umunsi mukuru w’Umuganura. Umuganura, ni umunsi w’ubusabane aho imiryango ihura igasangira, bishimira ibyiza byagezweho ari nako hafatwa ingamba zo kuzagera kuri byinshi umwaka (...)
Ikiganiro urukumbuzi gikunzwe na benshi gihita kuri KT Radio buri wa gatandatu kuva mu masaha ya mu gitondo kugeza saa sita z’amanywa, cyibanda ku buzima bunyuranye bw’ibihe byahise.
Abatuye mu Karere ka Kirehe mu Ntara y’Iburasirazuba, bafata ururimi rw’ikirashi nk’umutungo ukomeye, kuko rubafasha gusabana no guhahirana n’igihugu cy’abaturanyi cya Tanzaniya mu buryo buboroheye.
Urubyiruko rw’Itorero rya Pantekote mu Rwanda (ADEPR), ruratangaza ko rufite umutwaro wo gukomeza gusigasira amahoro igihugu gifite, kiyakesha urubyiruko rwafashe iya mbere mu kubohora igihugu no guhagarika Jenoside yakorewe Abatutsi mu 1994.
Igitabo “Goliyati Araguye” cyanditswe na Musenyeri Bilindabagabo Alexis wahoze ayobora itorero Angilikani muri Diyosezi ya Gahini kuri ubu uri mu kiruhuko cy’izabukuru.
Abanyarwanda benshi cyane cyane abakuze, bakunze kuvuga ko umuco watakaye, cyangwa babona umuntu wambaye imyenda migufi cyangwa indi myambarire imenyerewe nk’igezweho ku rubyiruko, bakavuga ko uyambaye yishe umuco.
Abanditsi b’ibitabo mu Rwanda bakunze kuvuga ko bahendwa mu macapiro yo mu gihugu, ababicapa n’ababicuruza bakavuga ko ikibazo ari ibikoresho bakura hanze bibahenda kubera imisoro, ari na ho benshi bahera bavuga ko ibitabo byo mu Rwanda bihenze.
Mu muco Nyarwanda, Abanyarwanda bitaga umwana izina nyuma y’iminsi umunani avutse, bakamwita izina bitewe n’icyo bamwifuriza ko azaba.
Umuhango wo kurya ubunnyano wakorwaga umwana amaze iminsi umunani avutse kugira ngo ahabwe izina, nubwo kuri ubu hari abaganiriye na Kigali Today bemeza ko ukorwa hake cyangwa ugahuzwa n’indi mihango, aho ushobora gusanga umwana yiswe izina nka nyuma y’ukwezi, ariko amazina ye asanzwe azwi, ndetse n’ibiribwa byakoreshwaga muri (...)
Kuvuga no kwandika ikinyarwanda cy’umwimerere, ni ingingo ikunze kugarukwaho mu biganiro bitandukanye bitambuka ku ma radio na televiziyo anyuranye cyane cyane ku bantu bakunze kumvwa na benshi mu Rwanda.
Rwanda Cultural Fashion Show ni igikorwa kiba buri mwaka, kikaba kigiye kuba ku nshuro ya karindwi. Nk’uko Uwimbabazi Monique, umwe mu bategura ibirori bya Rwanda Cultural Fashion Show yabitangarije Kigali Today, kuri iyi nshuro iki gikorwa kirimo udushya twinshi tutari (...)
Ku cyumweru tariki 18 Kanama 2019, itsinda ry’impunzi z’Abarundi zituye mu Rwanda zaserutse mu irushanwa ryo kwerekana impano muri Kenya (East Africa’s Got Talent) maze rishimisha benshi cyane.
Abahanga mu by’indimi bemeza ko Ikinyarwanda ari ururimi rwihagije nubwo hatabura gutira amagambo amwe n’amwe, ariko ngo abashaka kugaragaza ko ari abasirimu ni bo baruvangira amagambo y’indimi z’amahanga ngo berekane ko bize.
Abanyiginya ni bumwe mu moko 18 y’Abanyarwanda, akomoka ku bakurambere babo. ikirangabwoko bwabo kikaba umusambi.
Mu Rwanda rwo hambere Abanyarwanda bagiraga amoko 19 bakomora ku bakurambere, akaba amoko akomoka ku muryango mugari w’abantu.
Igisonga cya Nyampinga w’u Rwanda 2019, Yasipi Kasmir Uwihirwe, ni umwe mu bagize Indangamirwa icyiciro cya 12 baturuka mu bihugu 23, basoje amasomo ku gukunda igihugu ndetse n’amateka yacyo no kukirwanira.
Guhera mukwezi kwa cyenda (Nzeri) uyu mwaka wa 2019 kaminuza ya Indiana muri Leta ya Indiana, muri Leta Zunze ubumwe za Amerika (USA), igiye gutangira kwigisha ururimi rw’Ikinyarwanda mu rwego rwo gufasha abana b’Abanyarwanda bavukirayo kumenya ururimi rw’igihugu (...)
I Huro mu Murenge wa Muhondo, mu karere ka Gakenke, ni ahantu habumbatiye amateka y’umuganura mu Rwanda, aho ibiribwa byaganuzwaga Umwami byose byahingwaga bikanakusanyirizwaga muri ako gace bakabyigemurira i bwami.
Buri mwaka, u Rwanda rwizihiza umunsi mukuru w’Umuganura, aho Abanyarwanda bishimira umusaruro wabonetse, bakaboneraho no kureba ibitaragenze neza, bityo bagafata ingamba zo kurushaho gukora neza mu mwaka ukurikiyeho.
Minisitiri w’Intebe Dr. Edouard Ngirente aravuga ko kwizihiza umunsi w’Umuganura bikwiye kujyana no gufata ingamba zo kwita ku bitaragenze neza kugira ngo Abanyarwanda bakomeze inzira y’iterambere.
Mbere y’umwaduko w’abazungu umuganura ni kimwe mu byatumye u Rwanda ruba igihugu gikomeye kitavogerwa kuko watumaga Abanyarwanda bunga ubumwe.
Indagagaciro na kirazira ni imigirire n’imvugo z’umuco nyarwanda, zibuza abantu imigire,ingeso cyangwa se imyitwrire runaka, kuko nk’uko zibivuga uzirenzeho bishobora guteza umuntu, umuryango cyangwa igihugu ibyago by’uburyo butandukanye.
Abanditsi babiri aribo Prof Tharcisse Gatwa na Prof Deo Mbonyinkebe, bamuritse igitabo gikubiyemo uko Abanyarwanda bishakiye ibisubizo kugira ngo igihugu gitere imbere, ngo bikaba byabera urugero abandi.
Bamwe mu banditsi b’Abanyarwanda baravuga ko kubera umuco wo kudasoma n’iterambere ry’ikoranabuhanga abantu bahitamo kwirebera imyidagaduro kuri za murandasi cyangwa bakareba televiziyo ntibasome ibitabo.
Imigani y’imigenurano ni ingeri y’ubuvanganzo nyarwanda,ivuga ku muco, ku mateka no ku mitekerereze y’Abanyarwanda. Ibyo rero bigenda uko ibihe bisimburana, bishatse kuvuga ko n’agaciro k’imigani kagenda gahinduka.
Iterambere ry’ikoranabuhanga hamwe n’amamashini, bikomeje guteza bimwe mu bikoresho byari bisanzweho kuburirwa irengero, ndetse hari n’ababikoreshaga bavuga ko nabo bari mu basigajwe inyuma n’amateka.
Mu muco nyarwanda no mu gitabo cy’amategeko mbonezamubano y’u Rwanda, inkwano zifatwa nk’ishimwe rihabwa ababyeyi b’umukobwa kuko bareze neza.


text:
Mu gihe iyo dusoje igihe cy’impeshyi hakurikiraho igihe cy’imvura aricyo twita Umuhindo gitangira muri Nzeri kikagera muri Mutarama. Hari ibyo umuhinzi akwiye kubanza gutegura mbere y’uko iki gihembwe gitangira.
Iyo dusoje igihe cy’impeshyi hakurikiraho igihe cy’imvura aricyo twita Umuhindo gitangira muri Nzeri kikagera muri Mutarama. Iki gihembwe kirangwa no guhinga ibihingwa Ngandurarugo ndetse no kwita kubihingwa Ngengabukungu. Buri muhinzi rero aba agombwa kwitegura neza iki gihembwe kuko aricyo gitangira umwaka w’ubuhinzi , iyo umuhinzi atabashije kukitwaramo neza mu buhinzi bwawe uba usatira kutazagira umusaruro mwiza umwaka wose.
Hari ibyo umuhinzi akwiye kubanza gutegura mbere y’uko iki gihembwe gitangira:
- Gutegura umurima uzahingwa
Umurima uzahingwa muri iki gihembwe ugomba gutegurwa mbere ndetse bikaba muri iki gihe cy’izuba kugirango imvura niyikubita hasi umuhinzi azahite ayifatirana ku gihe. Aha hakorwa imirimo nko kurima amasinde mu bisigati ndetse n’ahandi hazahingwa ndetse no gusukura aho hantu uzahinga.
- Gutegura Imbuto uzatera
Imbuto ni ikintu gikomeye kiguha ishusho y’umusaruro uzagira , iyo wateye imbuto mbi usarura umusaruro muke , iyo wateye imbuto nziza witegura umusaruro mwiza. Iyo tuvuze imbuto nziza ni za mbuto wakuye ahantu hizewe nko mu bigo bishinzwe gutanga imbuto, mu bacuruza imbuto ndetse no ku bashinzwe Ubuhinzi cyangwa iyo wowe wizeye yakomotse kuri za mbuto wakuye ahizewe. Iyo rero uteye imbuto yabitswe nabi nabyo bigira ingaruka ku musaruro ugira kuko ishobora kuba yarangiritse mu kuyibika. Abahinzi barashishikarizwa kugana ibigo bishinzwe gutanga imbuto bikabafasha.
- Gutegura ifumbire
Kugirango ubone umusaruro mwiza ni ngombwa gukoresha ifumbire yaba imvaruganda cyangwa imborera, ibi biterwa n’ubwoko bw’ubutaka uhingaho hanwe n’igihingwa uzahinga . Ni byiza kuvanga izi fumbire zombi ukurikije amabwiriza yo kuzivanga kuko si byiza gukoresha ifumbire mvaruganda gusa ubutaka bukenera n’imborera ifasha mu gukura kw’igihingwa. Ibi kandi bijyana no gukoresh bya byatsi bigira imyunyu ngugu ibihingwa bikenera nabyo bigakora mu gukora ya fumbire y’imborera.
- Gutegura isoko ry’umusaruro wawe
Ntago ibi ari ibintu bimenyerewe ariko ni ngombwa ku muntu ukora ubuhinzi bw’umwuga . Ibihingwa ni ibintu bidatinda mu murima iyo bimaze kwera kandi nta buryo buhagije bwo kubibika igihe kirekire ubu twari twagira buhagije mu Rwanda niyo mpamvu ugomba guhinga ufite igitekerezo cy’aho uzagurisha umusaruro wawe. Aha hazamo kumenyana n’abacuruza umusaruro w’ibikomoka ku buhinzi ndetse n’abandi bose bashobora kugufasha mu kugeza umusaruro wawe kw’isoko.
- Gutegura amafaranga bizagutwara
Buri gikorwa kugirango gitange umusaruro wakitezemo hari ibyo ugomba kugitangaho byanga bikunda niyo mpamvu ugomba guteganya mbere amafaranga ibikorwa byawe by’ubuhinzi bizagutwara . Kugirango uhingire ku gihe nta bukererwe bujemo . Aya mafaranga rero ni ngombwa kugirango ibikorwa byawe bizagende neza kandi bijyane n’ihinga igihe umuhindo uzaba uhinduye.
Nubwo Ubuhinzi bwacu bukiri mu buryo bwa Gakondo hari uburyo bwo kugenda tugerageza kubigira umwuga kandi abahinzi benshi bari kugenda babona ingaruka nziza bibaha. Nawe rero itegure neza mbere y’uko Imvura igera hasi kugirango uzahin gire igihe kandi nta mbogamizi ugize.
Ubuhinzi ni umwuga ukorwa n’abasaga 90% mu Rwanda kandi bo mu byiciro byose baba abakuru ndetse n’urubyiruko.
Mu igihe bikomeza kuvugwa ko uyu mwuga abanyarwanda bawukora ariko bikiri mu buryo bwa Gakondo , Minisiteri y’ubuhinzi nayo ikaba irimo gukora ibishoboka byose ngo abawukora babashe kuwukor a by’umwuga . Ibi ariko bigendana no guhugura abahinzi buri gihe ndetse bakanahabwa amakuru ku gihe y’ibyo bakeneye guhinga n’uburyo bwo kubihinga .
Src: yeanrwanda.org


text:
Ubwo itsinda ry’abadepite ryagiriraga uruzinduko muri karere ka Rulindo, abahinzi ba Kawa bo mu murenge wa Burega batakiye izo ntumwa za rubanda basaba ko ubuvugizi bakabarizwa Ikigo gishinzwe guteza imbere ibyoherezwa mu mahanga bikomoka ku buhinzi ( NAEB), ahajyanwa ifumbire kuko bamwe mu bahinzi ba kawa batayibonaho.
Ntibisama Dismas ni umwe mu bahinzi bo muri uyu murenge, mu kagari ka Butangampundu, yagize ati ”Ifumbire yatanzwe muri uyu murenge na goronome, SEDO (Abashinzwe iterambere mu kagari) n’ukuriye inkeragutabara, bahamagaye imidugudu iyaje mbere niyo yahise ihabwa ifumbire gusa”, ikindi avuga ko gishobora kuba cyarabaye intandaro y’ibura ry’ifumbire ngo hari amakuru bahawe yababwiraga ko igiti kizafumbizwa garama 100 mu gihe mbere bakoreshaga garama 50, kandi NAEB yo ntiyigeze yongera ingano y’ifumbire.
Ntwari Pie ushinzwe itumanaho muri NAEB agira ati “NAEB niyo itanga ifumbire ku bahinzi ba kawa kandi ntituyibishyuza”, abajijwe impamvu hari abahinzi batayibona kandi bayikwiriye yavuze ko igihe utahabwa ifumbire ari igihe basanze kawa yawe warayifashe nabi, utarayikoreye neza.
N’ubwo NAEB ivuga ibi abaturage bo bijunditse abayobozi b’inzego z’ibanze ko aribo batuma ifumbire itabageraho bamwe ntibatinya no kuvuga ko ifumbire yabo baba bagenerwa ishobora kuba inyerezwa.


text:
Tumbira Yesu
Yanditswe na: Ubwanditsi
2021-08-04 07:30:26
Yesu arahagarara arababwira ati “Nimumuhamagare.” Bahamagara impumyi barayibwira bati “Humura, haguruka araguhamagara.” Mariko 10:49.
Tekereza kuba impumyi kuva ukivuka, umunsi umwe mu buryo bw’igitangaza ukisanga wongeye kureba, maze isura ya mbere ubonye ikaba ni iya Yesu!
Ni byo byabaye kuri Barutimayo. Yesu yanyuze aho yahoraga yicaye asabiriza buri munsi. Amaze kubona ko ayo ari amahirwe y’ubuzima bwe, yatakambye asaba ubufasha kugeza abuze umwuka.
Rimwe na rimwe, isengesho ryiza ntirihagije. Ku bibazo bikomeye, nk’uburwayi n’ibindi. Rimwe na rimwe, ugomba gutakambira Imana bivuye ku mutima wawe. Mariko 10:49 haratubwira: Igihe Barutimayo yatakambye ati: "Yesu mwene Dawidi!." Reka Induru yawe ijye ikurura Imana.
Dawidi avuga muri Zaburi 30.3, ati: "Uwiteka Mana yanjye Naragutakiye urankiza." Ntushidikanye, gira icyizere. "Reka rero twegere intebe y’ubuntu dufite ibyiringiro kugira ngo tubone imbabazi kandi tubone ubuntu, kugira ngo tubone gutabarwa" (Abaheburayo 4:16).
Dore iherezo ry’iyi nkuru: "Uyu musore w’impumyi yajugunye umwenda we, asimbukira kuri Yesu" (Mariko 10.50). Yabikoze kubw’impamvu ebyiri: Icya mbere, ikote rirerire cyane ryashoboraga kumutega akarikandagira. Ikindi yambaraga imyenda y’abasabirizi. Kugira ngo wegere Yesu, ugomba kuba witeguye gukuraho ibintu byose bigutega: isoni, gutsindwa kw’ahahise, amakosa n’ibindi.
Isengesho ry’uyu munsi
Data wo mu ijuru ndakwinginze umpe imbaraga zo gutunga umutima uguhanga amaso muri byose, ndeke gutumbira no kwishingikiriza ku bantu ahubwo nkwizere wenyine. Kuko ubwami n’ububasha n’icyubahiro ari ibyawe none n’iteka ryose. Amen!
Source: www.topchretien.com
[email protected]


text:
Abahanga bagaragaza ko ikintu cyo kwihutira kuryamana n’umukobwa mugikundana iyo kibayeho kidatuma urukundo ruramba nk’urw’abantu bamaranye igihe kinini bakundana batarabyinjiramo.
Niba ushaka ko urukundo rwawe ruzaramba dore impamvu eshanu zatanzwe ku rubuga elcrema rutanga inama ku bijyanye n’imibare n’urukundo muri rusange zigaragaza akamaro ko kutihutira kuryamana n’uwo ukunda.
Umusore ntakwiye kwigaragaza nk’ugenzwa n’imibonano mpuzabitsina
Umukobwa wese ukundanye n’umuhungu aba yifuza ko ataba ari agenzwa no gutera akabariro ngo nabisoza yigendere.
Umuhungu aba agomba kwereka umukobwa ko amukunda birenze cyane kuba bakora imibonano mpuzabitsina.
Aba agomba gufata igihe akabanza akamenyerana n’uwo muntu mbere yo kuba yagira muri we icyo gitekerezo.
Ibyo bishobora gutuma umukobwa amukunda cyane kuko yumva atamuha agaciro kubera icyo kintu yamukoreye.
Kwihangana bikomeza urukundo ntirucogore
Hari ukwihangana umuntu agira iyo gukora imibonano mpuzabitsina yifuzaga kutabayeho. Umuntu wese aba agomba kwiga gukunda mu buryo bumeze nk’aho umukunzi we aba ahantu kure kandi ntibimubuze kumukunda.
Ukwihangana ugira igihe ibyo gukorana imibonano mpuzabitsina n’inshuti yawe bitabayeho, kongera agaciro cyane ku mubano wanyu kandi kuba gukenewe kugira ngo urukundo rusagambe.
Umusore akwiye kugaragaza ko yihariye
Bitewe n’uko buri mukobwa wese akunda umusore wihariye, ni byiza ko nk’umusore na we agomba kugaragaza ko yihariye, ko atandukanye n’abandi.
Iyo yihariye adakora nk’ibyo abandi bihutira gukora aba ari umuntu udasanzwe n’urukundo rwe n’uwo bari kumwe ruba rwihariye.
Nta gitutu umusore akwiye gushyira ku mukobwa bakundana
Wabyemera cyangwa wabyanga, burya gukora imibonano mpuzabitsina bigira igitutu bishyira ku wo mugiye kuyikorana.
Bitera kuba yakwitakariza icyizere bitewe n’uko igikorwa cyagenze ndetse no kutamenya uko wacyakiriye,iyo rero wirinda kubimusaba ntabwo yitakariza icyizere aba yumva ahamye imbere y’umukunzi we.
Mu cyimbo cyo kumusaba gutera akabariro umwanya wanyu muwukoramo ibindi bibashimisha mwembi maze urukundo rugashinga imizi.
Kwihagararaho k’umusore ku bijyanye n’imibonano mpuzabitsina bituma umukobwa na we amushaka
Iki kirakomeye kuko usanga abahungu benshi kibagora, ntabwo bakora uko bashoboye ngo abakobwa na bo babifuze kuko usanga irari ryabo ku mibonano mpuzabitsina riba hafi.
Uko byagenda kose uba ukwiye gutuma umukobwa mukundana nawe akwifuza akakugirira amatsiko ndetse ukihagararaho ugaragaza ko icyo atari cyo kibanisha abantu cyane. Iki kintu gituma abantu barambana ndetse bakarushaho kwizerana.


text:
Ishami ry’umuryango w’abibumbye rishinze ubuzima ku isi (OMS), ritangaza ko abantu barenga 700 000 bapfa bazize kwiyahura buri mwaka ku isi hose, ni ukuvuga ko umuntu umwe apfa mu masegonda 40 azize kwiyahura. Hari ibimenyetso kandi byerekana ko kuri buri muntu mukuru wapfuye azize kwiyahura, hashobora kuba hari abandi barenga 20 bagerageje kwiyahura.
OMS ivuga ko Kwiyahura ari ibintu byugarije isi; kuburyo 77% by’abantu biyahura babarizwa mu bihugu bikiri mu nzira y’amajyambere. Bagaragaza ko mu 2019 kwiyahura byagize 1,3% by’abantu bapfuye ku isi yose, bikaba ku mwanya wa 17 mu bahitanywe n’imfu muri uwo mwaka.
Mu Rwanda nubwo nta mibare igaragara y’abantu biyahura, ariko ni ibintu bigenda byumvikana hirya no hino mu gihugu. Urugero rwa vuba ni mu ntangiriro z’icyi cyumweru tariki 14 Kamena 2021, aho umusore n’umukobwa Mbitsemunda Jean Baptiste w’imyaka 25 na Mukarukundo Sandrine w’imyaka 20 bombi bakomoka mu karere ka Ngorororero biyahuriye mu mugezi wa Nyabarongo, bazirikanyije amaboko. Si abo gusa kandi hari n’izindi ngero tutarondora z’abiyahura mu Rwanda, ibintu bimaze gufata indi ntera ku buryo hatagize igikorwa mu minsi ya vuba imfu z’abiyahura zishobora kuzahitana abantu kurenza abishwa n’indwara.
Mu 2019 OMS yavuze ko umubare w’ibihugu byashyizeho ingamba zo gukumira no kurinda abantu kwiyahura ari bikeya nubwo hari intambwe yari imaze guterwa kuva mu myaka 5 yari ishize. Yagaragazaga ko ibihugu 38 byonyine ku isi ari byo byashyizeho izo ngamba zihamye zo gufasha abantu kwirinda kwiyambura ubuzima. Aha rero ni ho yahereye isaba za leta z’ibihugu gushyiraho ingamba zihamye zizahangana n’icyo kibazo ku buryo burambye.
Umuyobozi mukuru wa OMS, Dr Tedros Adhanom Ghebreyesus yagize ati: "Umuntu umwe apfa buri masegonda 40 azize kwiyahura." Ati: “Urupfu rwose ni amahano ku muryango, ku nshuti ndetse na bagenzi bawe. Nyamara kwiyahura bishobora kwirindwa. Turahamagarira ibihugu byose gushyira mu bikorwa ingamba zashyizweho zo gukumira imfu ziterwa no kwiyahura hagam ijwe iterambere ry’ubuzima burambye.”
Ese kwiyahura biterwa n’iki? Byakumirwa gute?
Kwiyahura ni igikorwa cyo gutegura kwiyica ubwawe. Kwiyahura biterwa no kugira agahinda gakabije (depression). ni ikiza kitareba gusa uhombye ubuzima, ahubwo bigira ingaruka mbi ku muryango kuko usigarana agahinda, ubwigunge, urwikekwe n’ikimwaro... Kwiyahura kandi bigira ingaruka mbi ku muryango mugari, ku itorero, no ku gihugu muri rusange.
Abantu biyahura hafi ya bose babanza kugira ibibazo byo mu bwonko (mental disorders). Ikindi gishobora gutera kwiyahura ni indwara nka kanseri, indwara y’umutima. kwiyahura ntibishobora guhagarikwa n’amasengesho gusa, ahubwo hari n’abaganga bashinzwe gukurikirana abafite ibibazo birebana n’imikorere y’ubwonko.
Bibiliya ibivugaho iki?
Bibiliya itwereka ingero z’abantu bagiye biyahura harimo Sawuli umwami w’abisiraheri 1Samweli 31:4-5, Samusoni wari intwari cyane ariko yarababajwe bituma akurizamo kwiyahura (Abacamanza 16: 29-30), uwitwa Zimuri nawe yariyahuye ubwo yabonaga abisilayeli bamaze kugota I Tirusa, Zimuri abibonye yinjira mu gihome cy’umwami yitwikiramo.(1Abami 16:18). Nubwo bimeze bityo ariko nyamara kwiyahura cyangwa kwivutsa ubuzima ni igikorwa kibi cyane!
Imana yahaye buri wese muri twe ubuzima kugira ngo akore umurimo wayo. Imibiri yacu ni iy’Imana, ntituri abacu ngo twigenge. Ni ubushake bwayo kugena igihe umurimo wacu hano ku isi uzarangirira.
Umuntu wese aba agomba kubaha umubiri we kuko ari urusengero rw’umwuka w’Imana “mbese ntimuzi ko imibiri yanyu ari insengero z’umwuka wera uri mwe, uwo mufite wavuye ku Mana? Kandi ntimuri abanyu ngo mwigenge kuko mwaguzwe igiciro. Nuko rero mutume imibiri yanyu ihimbaza Imana” Abakorinto 6: 19:20
Akenshi duca mu bihe bikomeye mu buzima bwacu, iyo ibintu bitagenze uko twabishakaga nabyo bituma dutakaza ibyiringiro by’ubuzima. Mu bihe nk’ibyo nibwo tuba dukwiye kwiga guca bugufi imbere y’Imana, niho twigira agaciro k’isengesho kandi tukahigira gufasha abandi babaye, nubwo tutagomba gusenga gusa igihe turi mu bibazo ahubwo tugomba gusenga mu byiza no mu bibi . Mu gihe tubona ko ibintu birushijeho kuba bibi, tugomba kumenya neza ko aribwo Imana iba idufitiye urukundo rudasanzwe.
Abantu usanga bibaza niba umuntu upfuye yiyahuye ashobora kubabarirwa akajya mu ijuru, ariko Bibiliya nta gisubizo iduha. Gusa ntaho tubona ishyigikira kwiyahura ahubwo irabyamagana. Abakristo benshi bizera ko icyo Imana yaturemeye ari ukubaho ubuzima bwacu bwose aho kuba ari twe tugena iherezo ry’ubuzima bwacu.
Kugira agahinda gakabije ni kimwe mu bitera abantu kwiyahura.
Ibitekerezo byinshi byo kwiyahura bishamikiye ku ndwara y’agahinda gakabije (depression) ariko gatuma umuntu agira ubwihebe ndetse n’ubwigunge. Mu by’ukuri agahinda gakabije kangiza ubwonko bw’umuntu kugeza aho yiyanga, akumva ko gupfa bimurutira kubaho.
Ubushakashatsi bwakozwe n’ikigo gishinzwe ubuzima bwo mu mutwe (National Institute of Mental Health)bwagaragaje ko agahinda gakabije (depression) ari ukudakora neza k’ubwonko, bikaba byavurwa n’imiti n’abaganga b’inzobere mu kuvura indwara z’ubwonko.
Ibimenyetso by’agahinda gakabije ni ibi bikurikira:
Ibitekerezo byo gutakaza ibyiringiro, guhangayika, gucika intege cyangwa umunaniro, kuvuga gahoro, kwibagirwa buri kanya, kunanirwa gufata imyanzuro, gutakaza appétit, gutakaza ibiro, kunanirwa gusinzira cyangwa gusinzira bikabije, gutekereza gupfa cyangwa kwiyahura. Kurwara umutwe, kugira ibibazo by’igogora nta mpamvu igaragara ibitera kandi bigakomera kubivura.
Dore bimwe mu bimenyetso biranga umuntu ufite ibitekerezo byo kwiyahura:
Guhora avuga ko ashaka gupfa cyangwa kwiyica, gushaka uburyo yakwiyica n’ibikoresho byamufasha gupfa, guhora avuga ko ntacyo kubaho bimaze, gukunda kunywa ibiyobyabwenge, kubura ibitotsi cyangwa gusinzira bikabije, kwiha akato ukitarura abandi, gushaka kwihorera n’ibindi...
Niba wowe ubwawe cyangwa undi muntu uzi, afite agahinda gakabije cyangwa atekereza kwiyahura, ni ngombwa gushaka ubufasha ako kanya. Utibagiwe kandi kwiyambaza impuguke ku bijyanye n’ubuzima bwo mu mutwe kugira ngo ahabwe inama zabugenewe nibiba ngombwa ahabwe n’imiti yamufasha gusubiza ubwenge ku murongo.
Dore ubuhamya bw’abo Imana yarokoye bagiye kwiyahura, nuko wafasha ugiye kwiyahura
https://www.agakiza.org/Ubuyo-bwiza-bwo-gufasha-umuntu-ushaka-kwiyahura.html
https://www.agakiza.org/Ubuhamya-Uko-Imana-yarokoreye-Ana-kuri-mudasobwa-yari-agiye-kwiyahura.html
https://www.agakiza.org/Ubuhamya-Mama-Keza-washatse-kwiyahura-nyuma-yo-gutabwa-n-umugabo-kubera-umwana.html
https://www.agakiza.org/Nasanze-kwiyahura-atari-wo-muti-w-ibibazo.html
https://www.agakiza.org/Ubuhamya-Nifuzaga-kwiyahura-ubwo-nari-nkomerewe-n-ubuzima-ariko-Yesu-ni-byose.html
[email protected]


text:
Nyamara urufatiro rukomeye rw’Imana ruracyahagaze, rwanditsweho iki kimenyetso ngo “Uwiteka azi abe”, kandi ngo “Umuntu wese uvuga izina ry’Uwiteka ave mu bidatunganye.” 2Timoteyo 2:19
Kumwereka ko imfatiro z’isi zose zijya zikurwaho hagasigara urufatiro rw’Imana rukome, kumwereka ko Uwiteka Imana izi abantu bayo, kumukangurira ko akwiye gukiranuka, ni bimwe mu bikubiye mu butumwa Intumwa Pawulo yageneye umwana we yibyariye mu by’Umwuka nk’uko abyivugira, ari we Timoteyo.
Icyakora twibukiranye ko uyu munsi wa none atari Timoteyo ubwirwa, ko ahubwo ari njye/ ari wowe ugiye gusoma iyi nyigisho.
“Maze isi iratigita ihinda umushyitsi, imfatiro z’imisozi nazo ziranyeganyega zitigiswa n’uburakari bwayo” Zaburi 18:8
Muri iyi isi hari ibintu byinshi abantu bisunga bikababera imfatiro: Icyubahiro, ubutunzi, ubwiza, imiryango, amashuri n’ibindi. Ibi bintu byose turondoye n’ibindi tutavuze, ni byiza kubigira ariko mu byukuri si ibyo kwiringirwa, kuko Bibiliya yatubwiye ko mwene izo mfatiro zinyeganyezwa zigakurwaho.
Ushobora kugira icyubahiro kinshi pe! abantu bakakubahwa kandi koko n’ijambo ry’Imana rihamya ko abo kubahwa bakwiriye kubikorerwa. Ariko iyo utasobanukiwe ko hejuru y’icyubahiro ufite hariho undi Nyakubahwa mukuru witwa Yesu, urwo rufatiro igihe kiragera rukarimburwa, ugasigara usuzuguwe.
Naho wagira icyubahiro ukwiye kubaho uzi ko nawe hari undi Nyiricyubahiro(Imana), ukwiye kwiga kwicisha bugufi kuko Imana irwanya abibone abicisha bugufi ikabashyira hejuru.
Sinavuga ukuntu kugira ubutunzi ari byiza, kandi ari iby’igiciro abantu bo mu si babugira urufatiro. Ariko umuntu umwe ni we wavuze ngo ‘Ubutunzi bumera amababa, kandi hahora haza abandi bakire bashyashya’ bivuze ko Imana ari Imana ikenesha kandi Igakenura. Kugira ubutunzi bwawe urufatiro ni ukwibeshya cyane kuko urwo rurasenyuka.
Ni byiza kugira ubutunzi ariko birabishye cyane kuramya ubutunzi, aho kuramya Imana itanga ubutunzi. Ukwiye kwiga kubahisha Imana ubwo butunzi, ukayigira urufatiro rwawe.
Ubwiza, mu byukuri sibwo ukwiye kugira urufatiro kuko umubiri wawe uzasaza. Ntiwakumva uburyo umuntu arama igihe gito cyane, aho Bibiliya yo ivuga ko umuntu ahwanye n’ubwatsi buba ari bubisi, igihe kikazagera bukuma bugashiraho. Ukwiye kumenya ko Yesu we rufatiro rukomeye, rutanyeganyezwa ko ariwe ukwiye kwisunga nibwo utazigera wicuza.
Imiryango nayo kuyigira ni byiza, yewe birananejeje. Uzumva umuntu avuka akitabwaho n’imiryango, agakomera agakora ibintu byinshi bitangaje. Uwo yabayeho ntacyo akennye mu by’ibanze, afite abakomeye b’iwabo baramugoboka isaha n’isaha.
Ibyo ni byiza ariko bene urwo rufatiro narwo rurasenyuka imiryango ikaguhinduka, ukabura n’umwe ugucira akarurutega! Imana yonyine niyo izakubera umutabazi no mugihe imiryango izaba yakuvuyeho. Niyo mpamvu ari yo ukwiye kubakiraho urufatiro rukomeye mu buzima bwawe bwose.
Hari abandi bantu benshi uzasanga bashyira imbere amashuri, ukumva diporome ziremereye zibabereye urufatiro. Hari umuntu ukomeye twigeze kuganira arambwira ati” Muri iki gihugu abantu bize ku rwego rwo hejuru baramutse bateraniye hamwe, bakarambika Diporome zabo hasi, nanjye iyanjye yazamo!”.
Kwiga ni umugisha ukomeye ariko mu byukuri si ibyo kwishingikirizaho, kuko urwo rufatiro rujya runyeganyezwa umuntu akabura agaciro kandi yotwa ko yize. Ukwiye kwiringira Imana nyir’ubwenge yahanze ubwenge no kumenya, yo iha abatswa kujijuka. “Kubaha Uwiteka nibwo bwenge, kandi kuva mu byaha niko kujijuka”
“Uwiteka azi abe”, kandi ngo “ Umuntu wese uvuga izina ry’Uwiteka ave mu bidatunganye”
Ese imyaka umaze mu gakiza, Uwiteka arakuzi?, ujya wumva ufitanye ubusabane n’Imana yawe?. Abenshi muri iki gihe bitirirwa izina rya Yesu ariko imirimo bakora ihakana ubukristo, nyamara nta muntu n’umwe bahima usibye bo ubwabo, kuko
Imana yo izi abayikunda bakitondera izina ryayo. Niba koko uri umwana w’Imana ukwiye kubihamisha kuva mu bidatunganye, ukabaho ubuzima bwubaha Imana ukiga guhuza ijambo ry’Imana n’ubuzima.
Ukiga gukiranuka buri munsi kandi birashoboka. Wowe utari wakira Kristo Yesu nk’Umwami n’umukiza w’ubugingo bwawe, igihe ni iki, iminsi umaze mu byaha irahagije ntiwari ukwiye gukomeza gukabya. Kristo Yesu agutegeye amaboko kandi yiteguye kukwakirana imbabazi nynshi, ngo aguhindure umwana w’Imana ubikiwe ikamba ry’ubugingo buhoraho.
Fata uyu mwanya utekereze, ese ni ibiki wagize urufatiro muri iki gihe?, ni akazi, ni amafaranga, ni imiryango, ni icyubahiro…, izo mfatiro zose n’izindi tutarondoye nubwo ari nziza, igihe kiragera zigasenyuka. Ukwiye kwizera Imana ikakubera urufatiro rukomeye rutazanyeganyezwa iteka ryose. Imana iturengere, Amena!
[email protected]


text:
Abantu benshi batandukanye bakunze kwibaza ku cyacumi (1/10)gitangirwa mu nsengero kubera ko abayobozi bo mu matorero atari make bakunze guhugurira abahasengera kugitanga,ndetse ugasanga hanigishwa ko iyo utagitanze bigufungira umugisha w’ubutunzi bw’ibintu(prospérité materielle) maze ugakena.
Ibi hari icyo urubuga rwa JE CHERCHE DIEU rubivugaho mu gisubizo cyatanzwe n’umupasiteri utaratangajwe izina,avuga ko atekereza ko ari ibihimbano bituruka mu bayobora itorero kugirango batume abarigize batanga icyacumi gituruka mubyo binjiza mu itorero,ibi bituma ubwikunde bwiyongera kuko iyo ugitanze ,ugitanga ugamije kuzabona inyungu zo ku giti cyawe.
Yakomeje agira ati :”ibi kandi na none ni bibi kuko bituma bamwe batekereza ko umugisha w’Imana utazanwa n’urukundo rwayo ahubwo ko uzanwa na mpa nguhe,nyamara atari uko byakagombye kugenda kubera ko ihame ari uko ubuntu bwayo aribwo butuma iduha umugisha kuko itwishimira kandi idukunda”.
“Yesu yavuze ko Imana igushiriza imvura ababi n’abeza,igakorera ibyiza abanyabyaha,n’abayitoteza nabo umugisha wayo ubageraho.Icyo gitekerezo cyo kwakira iterambere cyangwa ubugingo buhoraho utanze amafaranga ntago kiri mu kuri kw’ivanjili ya Kristo.Ibyo byaba ari nk’ubucuruzi kuko iyo ugiye mu nzu y’ubucuruzi usanga hari aho bamanika igiciro cy’ikintu ushaka,ariko urukundo ntirugurwa”.
Nyamara nubwo uyu mupasiteri ariko abitekereza ,Bibiliya mu gitabo cya Malakiya 3 :10 haravuga ngo”nimuzane imigabane ya kimwe mu icumi ishyitse mubishyire mu bubiko,inzu yanjye ibemo ibyo kurya.Ngaho nimubingeragereshe,niko Uwiteka nyiringabo avuga,murebe ko ntazabagomororera imigomero yo mu ijuru,nkabasukaho umugisha mukabura aho muwukwiza”.
Ibi bikaba bigaragaza ko icyacumi nacyo ari ngombwa kuko n’abatubanjirije mu kwizera nk’Aburahamu n’abandi bigaragara muri bibiliya ko bagitanze,gusa nta hantu handitse ko abantu nibatagitanga imiryango y’umugisha izafungwa.
Gutanga icyacumi byakagombye kuva ku mutima ukunze w’ugitanga kuko Imana ari urukundo ,n’icyacumi nacyo cyakagombye gutangwa biturutse ku bushake bwo mu mutima w’umuntu n’urukundo akunda Imana, ariko si ngombwa ko hari uwabanza kumukangurira kugitanga akoresheje inyigisho zidashingiye ku kuri kwa Bibiliya.


text:
Gahunda yiswe Nkuwikorera ije kuzanzamura service zo mu makoperative
Mu gihe hagiye havugwa byinshi bitagenda mu mikorere ya makoperative, abanyamuryango n’abayobozi babo bakitana ba mwana, ngo gahunda yiswe NKUWIKORERA ishobora kugira icyo izunganira muri service zitangirwa mu makoperative
Iyi gahunda yiswe NKUWIKORERA yashizweho n’urwego rw’igihugu rushinzwe imiyoborere RGB mu rwego rwo kuzanzamura service zitanoze zikunze kugaragara mu makoperative. Imitangirwe mibi ya koperative ikaba yaratumaga abanyamuryango n’abagana amakoperative bafata isura mbi ya koperative.
Kuva hashyirwaho icyumweru cyahariwe imitangirwe ya service mu makoperative ari nacyo turimo, urwego rw’igihugu rushinzwe imiyoborere kuri uyu wa kabiri rwahuye n’abanyamuryango b’amakoperative ngo baganire ku mitangirwe ya service n’uburyo yanozwa mu makoperative.
Appolo Munanura umuyobozi w’ikigo cy’igihugu gishinzwe amakoperative avuga ko iyi gahunda yiswe NKUWIKORERA yafashije gukemura ibibazo biboneka mu makoperative, ubu iyi gahunda ikaba iri gukorwa mu gihugu hose, aho dukemura ibibazo twagaragarijwe tukabikemurira hamwe n’abanyamuryango ndetse n’abayobozi babo. Ubu n’ibibazo bibajijwe ako kanya tubikemurira aho, ibirenze ubushobozi bigakorerwa ubuvugizi.
Ibibazo byakunze kugaragazwa mu makoperative, ahanini usanga bishingiye ku micungire mibi y’amakoperive ndetse no kudakorera hamwe ngo imyanzuro yafashwe ku mikorere ya koperative bayumve kimwe.
Ferdinand MBONARUZA umukozi w’urwego rw’igihugu rushinzwe imiyoborere ushinzwe itumanaho n’itangazamakuru RGB agaruka kuri gahunda yiswe NKUWIKORERA yagize ati:” iyi gahunda ntireba uruhande rumwe gusa, ahubwo ireba utanga service ndetse n’uyisaba. Uyisaba agaharanira guhabwa service nziza, kandi yayihabwa nabi agasaba ibisobanuro. Utanga service we ugomba kubikorwa nk’uwikorera ari nayo mpamvu iyi gahunda ugomba kuyikora wishize mu mwanya w’umuntu ugiye guha service ukanibaza uburyo ari wowe wahabwa service”.
Ubushakashatsi bwashyizwe ahagaragara n’urwego rw’igihugu rushinzwe imiyoborere kuburyo abaturage babona ibibakorerwa cyangwa se service bahabwa, bwagaragaje ko service zihabwa abaturage mu nzego z’ibanze biri ku gipimo cyo hasi cyane. Naho ubushakashatsi ku bipimo by’imiyoborere bwagaragaje ko service ari cyo gipimo cyagiye hasi ukurikije ibindi bipimo ku kigero cya 70%.
Iyi gahunda yiswe NKUWIKORERA ikaba yarashyizwe mu rwego rwo kuzanzamura imitangirwe ya service aho wasangaga bamwe bahora binubira imitangirwe ya service.
Magera Gildas


text:
Ubushakashatsi bwakozwe n’urubuga ruhuriraho abashaka urukundo rwitwa Attractive World mu gihugu cy’u Bufaransa bugaragaza ko 52% by’abagore badashobora kwemera gukundana birambuye n’umusore cyangwa umugabo barusha amashuri. Ibi ariko ngo siko bimeze ku bagabo kuko 81% batangaje ko nta kibazo babona mu gukundana n’umukobwa wize make ku yabo.
Ikindi cyagaragajwe n’ubwo bushakashatsi ngo ni uko iyo bahitamo umukunzi, abagore n’abakobwa bareba cyane ku mashuri uwo musore cyangwa umugabo yize. Ngo n’ubwo n’abagabo babireba ariko bo nta kibazo bibatera iyo basanze barusha amashuri abakabaye abakunzi babo. Gusa ku bagore ngo ni ngombwa cyane ku buryo abarenga 75% bavuga ko ugomba kuba umurusha amashuri cyangwa muyanganya.
Abakoreweho ubwo bushakashatsi kandi babajijwe niba kuba warize amashuri menshi byakongerera amahirwe yo kubona umukunzi. Aha 41% by’abagore bavuga ko umukobwa wize cyane agira amahirwe make yo kubona umukunzi, mu gihe abagabo 41% bo bavuga ko kwiga cyane bibongerera amahirwe. Abandi bo bavuga ko atari cyo cya ngombwa.
Impamvu
- Akenshi (si buri gihe ariko) iyo urusha umuntu amashuri uba umurusha umutungo. Abakobwa buri gihe baba bashaka gutera imbere (évoluer), ntibajya bemera gusubira hasi (régresser). Muri make icyo aba ashaka ni ukujya mbere ; kubana n’uwo urusha amashuri ngo bamwe babibona nko gusubira inyuma.
- Kubana n’umugabo urusha amashuri bishobora kumutera ipfunwe (inferiority complex), akazajya yumva atari umugabo uhamye mu rugo rwe.
- Abahanga bemeza ko iyo abagore cyangwa abakobwa bahitamo abo bazabyarana, bahera ku bintu bimwe na bimwe bizatuma babyara abana beza, bazi ubwenge kandi bakomeye. Ibyo biba ku bantu no ku nyamaswa, aho inyamaswa ihiga izindi mu mitsi yiharira ingore zose. Ku bantu rero umugabo ufite imbaraga, ubuzima bwiza, ukwiyizera n’ubwenge agira amahirwe menshi imbere y’igitsina gore kurusha abandi. Ubwo buryo bwo guhitamo indashyikirwa buba bugamije kuzatuma abana babasha kubaho neza muri generation izakurikiraho, nibyo bita séléction naturelle, aho ufite imbaraga ariwe ugira amahirwe yo kubaho (only the stronger survives).
Kuba abagabo badakenera ko abagore bagira amashuri nk’ayabo biterwa n’uko benshi icyo baba bashaka ari umugore uzi ubwenge bwo mu buzima buzatuma yita ku rugo no ku bana bazabyara. Gusa ibyo ntibihagije muri iki gihe, aho biba byiza iyo abashakanye bombi baba barize, bakabona imirimo myiza izabazanira umutungo uhagije.
- Kuba abakobwa bize cyane bagira amahirwe make yo kubona abagabo biterwa na rya pfunwe bamwe mu bagabo bagira imbere y’abagore b’abanyabwenge, ikindi kikaba ko uko utinda mu mashuri niko ugenda usaza
Video Abakobwa Beza
Kuki Abagore bakunda abagabo babarusha amashuri
Ubushakashatsi bwakozwe n’urubuga ruhuriraho abashaka urukundo rwitwa Attractive World mu gihugu cy’u Bufaransa bugaragaza ko 52% by’abagore badashobora kwemera gukundana birambuye n’umusore cyangwa umugabo barusha amashuri. Ibi ariko ngo siko bimeze ku bagabo kuko 81% batangaje ko nta kibazo babona mu gukundana n’umukobwa wize make ku yabo.
Labels: urukundo